text:
Kongurin, sum kann fyrigeva synd
20. juli 2009
Jesus er kongurin, sum hevur valdið á syndini. Hann kann fyrigeva syndaranum.
Tað er so væl umtókt nú á døgum at hava eygleiðarar. Tá ið Jesus talaði í Kapernaum, vóru nógvir eygleiðarar har. Teir vóru sendir úr Jerusalem.
Tá kom onkur við einum sjúkum manni og loraði hann niður gjøgnum tekjuna. Hann var giktsjúkur. Teir loraðu hann niður beint framman fyri Kongi. Har vóru fá, av teimum sum vóru hjástødd, ið skiltu, at hann var kongur yvir syndini. Maðurin varð loraður niður framman fyri honum, og tá ið Jesus hugdi inn í hjartað á manninum, segði hann: “Sonur, syndir tínar eru tær fyrigivnar!”
Men tá hugsaðu eygleiðararnir: “Hvør er hesin, sum enntá hevur megi at fyrigeva syndir? Er hann Gud? Tað er jú bara Gud, sum kann gera tað.” Men hann var Kongurin. Hann hevði kongliga megi og myndugleika at fyrigeva syndir og at fasthalda syndir, og hann hevur hesa megi enn í dag.
Kongliga blóð hansara, sum fleyt gjøgnum æðrar hansara, hevur kongliga megi at reinsa eina menniskju, sum kemur og játtar og fellur á knæ fyri Kongi og biður um Kongsins náði. Hann skal sleppa at hoyra tey kongligu orð frá einum kongi, sum hevur myndugleika at fyrigeva syndaranum: “Sonur, dóttir, syndir tínar eru tær fyrigivnar!”
Kongur yvir øllum sjúkum
Jesus var Kongur yvir sjúkunum. Jesus bað ongantíð fyri sjúkum. Ikki eina ta einastu ferð bað hann fyri einum sjúkum. Ongantíð legði hann hond sína á nakað menniskja og segði: “Kæri Gud í himlinum, vilt tú grøða henda sjúka mannin?” Ongantíð legði hann hendurnar á eitt deyvt oyra og segði: “Kæri Gud í himli, vilt tú lata hetta deyva oyrað upp?”
Ongantíð legði hann hondina á ein krypil og segði: “Kæri Gud, vilt tú grøða henda krypilin, so hann fær gingið?” Tað nýttist honum ikki, hann var kongur yvir øllum sjúkum. Tað hevði herhøvdingin skilt, tá ið hann segði: “Sig bara eitt orð, so verður drongur mín grøddur.” Hann bað um eini konglig boð.
Jesus bað ongantíð fyri sjúkum, hann gav teimum boð um at gerast frísk. Hann talaði reinsan til tey spitølsku. Hann segði: “Verið rein!” og tey gjørdust rein. Hann talaði inn í tað blinda eygað, til ta skaddu sjónarnervina - til sjálva orsøkina - og hann segði við tað blinda eygað: “Ver síggjandi!” og tá sá eygað.
Hann talaði til tær deyðu hoyrnarnervarnar og segði: “Effata, lat teg upp!” og so hoyrdu oyruni. Hann talaði við teir lamnu, sum lógu á rygginum. Summi høvdu ligið í tíggju ár, onkur hevði ligið í 38 ár, onnur høvdu ligið í styttri tíð - men hvussu leingi tey enn høvdu ligið, hvussu leingi tey høvdu verið lamin og giktsjúk og vanfør, so segði hann ongantíð: “Kæri Gud, vilt tú grøða henda og henda?”
Men hann segði við tann, sum lá har: “Reis teg upp! Tak song tína og far til gongu!” Og tey fóru á føtur og gingu, tí tað var Kongurin, sum talaði. Tú kanst uppliva tað sama í dag, tí eingin endi skal verða á kongadømi hansara, og hann skal verða kongur um ævir. Hann er á hæddini av kongsmegi síni júst nú, og hansara kongliga megi er allastaðni, eisini her í Føroyum í dag.
Sigurharrin á illu andunum
Jesus er Kongur yvir teimum óndu andunum. Hann talaði í samkomuhúsinum í Kapernaum. Ein maður við óreinum anda sat har. Hann skar í róp og segði: “Hvat hava vit við teg at gera, Jesus úr Nasaret? Vit kenna teg, hvør tú ert, tú Guds heilagi.” Men tá talaði Jesus til sjálvan andan, sum var í manninum. Hann talaði til hin illa andan. Hann segði: “Tig og far út úr honum!”
Tá fór hann úr honum, og maðurin small í gólvið. Síðani reistist hin plágaði maðurin. Nú var hann fríur maður, og tá søgdu fólk: “Hvør er hesin, sum býður teimum óreinu andunum, og teir akta hann?” Hvør var tað? Tað var Kongurin yvir øllum teimum óreinu andunum.
Ein dagin fer hann yvir til bygdarlagið hjá gerasenum, og tá stígur ein maður fram, sum hevur mist vitið so heilt og fult. Hann hevur sítt tilhald í gravarhellunum og loypur og tuskar runt í fjøllunum á náttartíð og berjir seg sjálvan við gróti. Menn hava roynt at bundið hann, ja, eisini við jarnleinkjum; men hann hevur slitið tær sundur. Eingi menniskju vóru ment at temja hann, tí seks túsund illir andar vóru inni í honum.
So kemur Jesus. Hann gongur niðri í fjøruni yvir ímóti teimum seks túsund illu andunum. Í somu løtu, at Jesus stígur úr bátinum og niður í fjøruna, kemur maðurin við teimum seks túsund illu andunum og fellur á knæ. Teir illu andarnir boyggja seg í hávirðing og tign fyri manninum úr Nasaret.
Teir siga: “Pín okkum ikki fyri tíðina.” Ein dag fer tað at henda, at Satan og allir djevlarnir og óndu andarnir skulu blakast í sjógvin við eldi og svávuli, og teir vita tað. Teir kenna Kongin yvir teimum illu andunum. So gevur hann boðini. Eitt orð: “Farið!” Og seks túsund illir andar fara út eftir boðum hansara.
Hann er kongurin, sum hevur myndugleika yvir øllum teimum illu andunum.
Sigursharri á deyða
Jesus er kongur yvir deyðanum. Tá ið Jesus kom nær til fólk, sum vóru deyð, skakaðist hann í andanum. Hansara innara menniskja skalv. Hann kendi deyðan so tætt hjá sær, hann, sum ikki visti um deyða at siga, av tí at hann var Lívið.
Tá ið hann kom til Betania, var Lázarus deyður og lagdur í grøvina, og hann hevði longu ligið har í fýra dagar. Líkið stinkar, tað er farið at rotna. Ein ræðuligur deymur kemur úr grøvini. Teir hava lagt steinin fyri og tett. Líkini rotna so skjótt í heitu londunum, fýra dagar eru nóg mikið.
Tá ið Jesus kom, tóktist tað, sum kom hann ov seint. Kvinnurnar komu ímóti honum og søgdu: “Um tú hevði verið her, so var bróðir okkara ikki deyður.” Tá sigur Jesus: “Bróðir tín skal rísa upp!” Men tá ið tey komu til grøvina, svíkur trúgv teirra, tí tá sigur Jesus: “Takið steinin frá!” Soleiðis er tað nevniliga, at kongur okkara arbeiðir.
Hann roynir trúgv okkara. Ger teg til reiðar! Fyrireika teg! Tak ímóti undrinum! Vænta okkurt, búgv teg til. Ger teg til reiðar til Kongsins inntriv.
Hetta er einasta staðið, at tað stendur, at Jesus bað, tá ið hann gjørdi eitt undur. Tað var við grøv Lázarusar. Men hann bað soleiðis: “Faðir, eg takki tær fyri tað, at tú hevur hoyrt meg. Eg visti fullvæl, at tú altíð hoyrir meg; men vegna mannamúgvunnar, sum stendur her rundanum, segði eg tað, fyri at tey skulu trúgva.” Tá ið hann hevði sagt tað, rópti hann: “Lázarus, kom út!”
Ein prædikumaður hevur sagt, at hevði Jesus ikki sagt: “Lázarus, kom út!” men bara rópt: “Kom út!” so høvdu øll tey deyðu í Betania og har um vegir komið út úr grøvum sínum, og tað høvdu tey. Tað var Kongurin yvir deyðanum, sum rópti. Men hesa ferð var tað bara Lázarus, sum skuldi út, tí segði hann: “Lázarus, kom út!”
Men Bíblian sigur, at ein dag fer tað at henda, at Kongurin skal koma aftur, og tá fer hann ikki at rópa: “Lázarus, kom út!” men tá fer hann at rópa: “Komið út!” til øll tey deyðu. “Tí at tann stund kemur, tá ið øll tey, sum eru í grøvunum, skulu hoyra reyst hansara, og tey skulu ganga út, tey, sum hava gjørt gott, til lívs uppreisnar, og tey, sum hava gjørt ilt, til dóms uppreisnar.”
Kongurin fer at koma aftur, og tá fer hann ikki bara at kalla á Lázarus; men tá skal hann siga: “Komið út!” Og tá koma tey út, úr havinum, úr grøvunum, av vígvøllunum, av fjøllunum og úr dølunum, har menniskju eru jarðað. Tey koma út, av tí at hann er Kongur yvir deyðanum, og tey skulu dømast á tí stóra Dómadegnum.
Kongur yvir náttúruni
Jesus er eisini kongur yvir náttúrukreftunum. Hann róði á Genesaret vatninum við lærusveinum sínum. Satt ódnarveður brast á, vindurin ýldi, toran gekk, og snarljósini skygdu, og aldurnar brutu. Men hann svav. Lærusveinarnir gjørdust hjartkiptir, og teir vaktu hann, og hann reistist og stendur uppi í bátinum. Sært tú hann fyri tær?
Snarljósini skyggja á himlinum, toruslátturin buldrar millum Golanheyggjarnar og Gileadsfjøllini. Stormurin kemur ýlandi oman av sýrisku háslættunum og pískar sjógvin upp. Tá fer hann á føtur. Klæðini flákra, og kyrtilin smellir. Hárið stendur í andarisi. So hóttir hann at vindinum og talar við aldurnar: “Tigið, verið kvirrar!”
Tá falla aldurnar saman, vindurin doyr burtur, og tað gerst blikalogn. Á enskum stendur: “There was a great calm,” tað merkir “har gjørdist stór kvirra.” Tá kemur ein lærusveinur fyri og annar eftir og fellir honum til kníggja í bátinum. Pætur, Jóhannes, Jákup, Andrias og allir hinir, og teir søgdu: “Sanniliga, tú ert sonur Guds.”
Hann er Kongur yvir náttúrukreftunum. Hann talaði enntá á eitt fikutræ og bannaði tað til deyðis. Og træið doyði beinanvegin, tí Jesus er Kongur yvir náttúruni.


c: text/html

text:
Ein blogga um onki
20. Januar 2013 - Anny
Alright, hetta er ein blogga um onki. Eg koyri tann tiltikna bloggara stílin : at sita og chilla í trussum, gamla sminku um alt høvdi og drekka grønt tea, tað sigst jú at reinsa húðina so væl, tað koyrir bara. Eg umhugsi at gera eitt sjúkt sentimentalt og spontant stunt, sum at klippa hári stutt, beint her og nú, heilt sjálv við papírsaksinum. Ella hoppa út gjønum køksvindeygaði og vita hvat hendir. Men tað verður av ongum, tí eg eri ein høsnarungi, og klokkan er nógv so hetta bítta hugskoti kemst nokk mest av at eg eri í ørðviti.
Ná, men vit hyggja líka burtur frá mínum órealistiska spontanta stunti, og til okkurt meira seriøst. Eg skal í starvsvenjing í komandi viku. Mánadagin troppi eg nemliga upp hjá Guðrun og Guðrun, tað verður spennandi. Meiningin er tann at eg taki eina mynd um tíman, so tá ið vikan er av geri eg eina mynda"collage" so tit fáa eitt innlit yvir hvat eg geri 24-7 í mínum "yvir" spennandi lívið. Eg skal vera í starvsvenjing í 2 vikur, tvær vikur við alt ov nógv kafé visitum og penga forbrúk. Syndarligt, men sodan er lívið, um ein vil liva tað søtt.
Posted by Fjøllini Dansa at 05:09
Subscribe to: Post Comments (Atom)

robotstxt: allowed

filter: keep


text:
Fólkaheilsuráðið í Sandágerði
Fólkaheilsuráðið fer at bjóða brellbitar við fiski og rugbreyði í samband við, at árliga tiltakið "Summarsólstøður" er á skránni hóskvøldið 19.juni 2014.
Árliga miðsummarbálið verður tendrað eftir røðuna kl. 21.00, og øll, ið leggja leiðina framvið tjaldinum hjá okkum, kunnu royna leskiligu brellbitarnar av fullkornsrugbreyði við laksi og skyr-dressing.
Tað er Hotel Hafnia, ið ger brellbitarnar fyri okkum, og uppskriftin er gjørd í samstarv við Fólkaheilsuráðið. Sjógæti stuðlar tiltakinum við at veita laks til endamálið, og PM Heilsøla veitir aðrar rávørur til framleiðsluna.
Hetta tiltakið er liður í arbeiðnum hjá Fólkaheilsuráðnum við at eggja føroyingum til at eta meira fisk.


text:
Vísindavøkan 2014 tekur skap
Um ein góðan mánað verður Vísindavøkan 2014. Tað er fríggjadagin 26. september, at granskarar og onnur, sum arbeiða á granskingarstovnunum í Føroyum bjóða almenninginum at koma at síggja, hoyra, lukta, smakka og kenna ymiskt um gransking.
Í ár verður Vísindavøkan í iNOVA, granskarasetrinum á Hoyvíksvegi 51. Tiltakið er frá kl. 8 á morgni til umleið kl. 22 á kvøldi.
Stovnarnir fara at hava básar, sum fólk kunnu vitja, og fleiri samvirkin tiltøk vera á økinum. Lærarar og næmingar úr Hoydølum fara aftur at bjóða forvitninum av við ymsum stuttligum royndum, sum børn og barnsligar sálir kunnu sleppa gera.
Tað vera nógvar aktuellar framløgur á skránni, bæði fyrrapart og seinnapart. Tær eru 15 minuttir hvør og um øll møgulig evni.
Um kvøldið verður eitt serligt tiltak og ársins miðlaheiðursløn verður handað.
Ein neyvari skrá verður tøk umleið miðjan september.
Framløgurnar fyrrapart
Skráin fyri framløgurnar fyrrapartin er klár. Hon er serliga ætlað lesandi á miðnámsskúlunum og hægri lærustovnunum. Skúlarnir hava í dag fingið innbjóðing við áheitan um at melda seg framløgurnar, um tey vilja tryggja sær pláss, tí plássið er meira avmarkað enn undanfarin ár.
08.15-08.30
Yvirliva vit? – tøl og tendensir úr heilsukanningum
Ólavur Jøkladal, Fólkaheilsuráðið
08.45-09.00
Lundi ella pingvin – málmenning hjá føroyskum børnum
Sissal M. Rasmussen, Føroyamálsdeildin, Fróðskaparsetrið
09.15-09.30
Rákið á firðunum
Knud Simonsen, Fiskaaling
09.45-10.00
Tú verður, tað sum mamma tín etur – umhvørvisávirkan í móðurlívi
Marin Strøm, Deildin fyri Arbeiðs og almannaheilsu
10.15-10.30
Tá Gud fær gron – Religiónskritikkur og talufrælsið í ST
Heini í Skorini, Kings College
10.45-11.00
Soppar alneyðugir og fjølbroyttir skrellimenn
Erla Olsen, Námsvísindadeildin, Fróðskaparsetrið
11.15-11.30
Slóðbrótandi 3D tøkni kann bjarga føroyska minninum
Helgi Michelsen, Fornminnissavnið
11.45-12.00
Immunohistochemistry: The Scientist's paintbrush
Amanda Gratton Vang, Landssjúkrahúsið
12.15-12.30
Pløyen og moderniseringin í 19. øld – amtmaður sum kollveltingarmaður
Erling Isholm, Søgu- og samfelagsdeildin, Fróðskaparsetrið
12.45-13.00
Várbeiti og veðurlag – Ávirkar veðurlagið vistskipanina á Landgrunninum?
Sólva K. Eliasen, Havstovan
13.15-13.30
Reinsifiskar - ein øðrvísi máti at avlúsa laks
Regin Arge, Fiskaaling


text:
Ávísing til røktarheimspláss
Ein upptøkunevnd, ið er felags fyri ellis- og røktarheimini, tekur sær av ávísingini til búplássini á heimunum.
Í nevndini eru stjórin fyri Heilsu- og umsorganartænastuna, eindarleiðararnir, visitator og skrivari.
Av tí at trot er á røktarheimsplássum í kommununi, verða umsóknirnar raðfestar eftir tørvi og ikki eftir uppskrivingardegi. Tey, ið vitjanarnevndin metir hava mest átrokandi tørv á plássi, verða tikin framum.
Umsóknarblað til eldrabústovn kann verða tikið niður HER. Umsóknarblaðið fæst eisini á teimum fimm stovnunum og í Snarskivuni.


text:
Kalendari yvir størri tiltøk
Í hesum lista er yvirlit yvir størri tiltøk, sum kunnu ávirka kapasitetin á hotellum og í Norðurlandahúsinum. At tiltakið stendur í hesum lista merkir ikki, at onki pláss er eftir, men um tit hava stórar ráðstevnur ella tiltøk hesi dato, so kann vera trupult at fáa gisting.
Tiltøk í 2018
MARS:
8-11. mar: NORA, stovnandi fundur av netverki fyri barnabókatýðarar
HSF skipar fyri U20-undankapping hjá kvinnum, leikt í Føroyum (gestir Slovenia og Turkaland)
HSF skipar fyri EM-undandystur hjá kvinnum í Føroyum, Føroyar – Makedonia
APRÍL:
10. apr: FSF skipar fyri landsdysti hjá kvinnum (A) Føroyar – Ísland (HM 2019)
13-22. apr: Talvsamband Føroya skipar fyri “Small Nations Individual Championship” innan felagsskapin ESNA – European Small Nations Association, í Klaksvík
21-22. apr: Nevndarfundur hjá Norðurlendska Talvsambandinum, ECU forsetin og FIDE forsetin luttaka.
22-25. apr: Føroya Fimleikasamband vertur fyri “President & General Secretary meeting” fyri øll norðurlond
MAI:
2-4. mai: NORA og HIMR skipa fyri fundi fyri arbeiðsbólk um “Innovation í rurale egne”
7. mai: NORA “Seminar um Marine værdikæder og modeindustrien” – uppfylging uppá Blue Fashion Challenge
21.-25. mai: US/Orka SECURE ársfundur
Deildin fyri Arbeiðs- og Almennaheilsu skipar fyri “Altjóða Medicinsk ráðstevna PPTOX” í Norðurlandahúsinum
Europeisk ráðstevna fyri psykiatriskar sjúkrarøktarfrøðingar (Horatio)
Nordisk Trafikforum er í Føroyum
HSF skipar fyri EM-undandystur hjá kvinnum í Føroyum, Føroyar – Serbia
Búnaðarstovan fund við Nordgen
Búnaðarstovan fund við Waterpro
Barnabati fund í Føroyum
JUNI:
4. juni: US/Matrikel, norsk útskiftingarfólk vitja viðvíkjandi “Romsdal jordskifterett Føroysk jarðarviðurskifti”
5. juni: FSF skipar fyri landsdysti hjá kvinnum (A) Føroyar – Slovenia (HM 2019)
6. juni: FSF skipar fyri landsdysti hjá U21 Føroyar – Finnland (EM 2019)
JULI:
Talvsamband Føroya skipar fyri “Faroes Open” í Sandavági
AUGUST:
4-11. aug: FSF skipar fyri U17 NM í Føroyum
Barnabati fund í Føroyum
19-22. aug: Barnabati vertur fyri Norðurlendskari ráðstevnu í Norðurlandahúsinum
25-26. aug: US/Orka skipar fyri “Nordisk Energiforum”
27-29. aug: US hevur Norðurlendskan Kort- og Matrikulstjórafund viðvíkjandi “Felags geodata-strategi Norðurlendsk/altjóða samstarv”
28. aug-3. Sep: Havstovan skipar fyri ICES WGWIDE fundi
29-30. aug: US skipar fyri Norðurlendskum NKG-fundi um kemisk evni
SEPTEMBER:
4. sept: FSF skipar fyri landsdysti hjá kvinnum (A) Føroyar – Týskland (HM 2019)
5. sept: : FSF skipar fyri landsdysti hjá monnum (A) Føroyar – Malta (UNL)
19-21. sep: Yrkisdepilin stendur fyri NVL-fundi um “Validering, vegleiðing og lívlanga læring”
Workshop í Keypmannahavn í verkætlanini “Cool Faeroensia. Tórshavn som nordatlantisk ikonby og færøsk kulturarvsturisme i en transarkipelagisk kontekst”
OKTOBER:
11. okt: FSF skipar fyri landsdysti hjá monnum (A) Føroyar – Aserbadjan (UNL)
12. okt: FSF skipar fyri landsdysti hjá U21 Føroyar – Litava (EM 2019)
13. okt: FSF skipar fyri landsdysti hjá monnum (A) Føroyar – Kosovo (UNL)
Ráðstevna í sambandi við at Felagið Føroyskir Sjúkrarøktarfrøðingar fyllir 100 ár
HSF skipar fyri EM-undandystur hjá monnum í Føroyum, Føroyar
NOVEMBER:
12-18. nov: Talvsambandið skipar fyri “Runavík Open”
Fiskivinnusamráðingar við Russland, ES, Noreg og Ísland
DESEMBER:
Workshop í Bruxelles í verkætlanini “Cool Faeroensia. Tórshavn som nordatlantisk ikonby og færøsk kulturarvsturisme i en transarkipelagisk kontekst”
Tiltøk í 2019
APRÍL:
Lions Club vertur fyri danska distriktfundinum hjá Lions Club
MAI:
Reiðarafelagið fyri Farmaskip vertur fyri ICS aðalfundi
NOVEMBER:
29. nov – 1. des: Svimjisamband Føroya skipar fyri “Nordic Championships and Junior Championships 2019”
NORA saman við Fiskimálaráðnum og FAO skipar fyri “Large Oceans Nation Forum” fundur í Føroyum, ikki dagsett
NORA skipar fyri “Ársfundi og Árligari ráðstevna hjá NPA (Northern Periphery and Arctic)”, ikki dagsett
Tiltøk í 2020
OKTOBER:
Svimjisamband Føroya skipar fyri “Nordic Open Masters Championships 2020”
Tiltøk í 2021
VÁR:
Svimjisamband Føroya skipar fyri “Nordic Swimming Federation Congress and Board Meeting 2021”
Tiltøk í 2024
HEYST:
Svimjisamband Føroya skipar fyri “NEG Nordic Conference in Elementary Swimming Teaching 2024”


text:
Kvøldseta í Skjólinum
Spennandi kvøldseta verður í Skjólinum mikukvøldið 13. desembur kl.19.30
Vit fáa vitjan av Høgna Mohr, tíðinamaður og rithøvundur, sum fer at samtala við Arna Zachariassen, gudfrøðingur og rúsevnisráðgevi á Blákrossheiminum. Teir fara at seta sjóneyguna samfelagið í dag. T.d. tíð,rák, trýst og misnýtslu.
Høgni var herfyri aktuellur við sera vælumtóktu bókini “Fractura Nasi”.
Afturvið hesum kemur Eirikur Skála at spæla nøkur góð løg á saxofonini.
Øll eru hjartaliga vælkomin til kvøldsetuna.
Les meira um kvøldsetuna á Facebook: Kvøldseta í Skjólinum
Tags:


text:
Jens Petur Gaard við várhagasóljuni, ið hevur navn eftir verfaðirinum Jóannesi Rasmussen (Myndir: Birgir Kruse)
Nú blómar várhagasóljan Taraxacum rubifolium Rasmussen í Tórsbyrgi. Í bókini Føroysk Flora eftir Jóhannes Jóhansen, sum Føroya skúlabókagrunnur gav út í 2000, stendur um reyðu várhagasóljuna, at hon er serføroysk blóma, ið fyrstu ferð er skrásett í Tórshavn. Sagt verður eisini at blóman er ikki sædd seinastu árini.
Í einum sonevndum reyðlista hjá Føroya Náttúrugripasavni frá 2005 Reyðlisti: Náttúrulýsing lendi og sløg: Frágreiðing um reyðlistaflokking av plantum og fuglum er reyða várhagasóljan ein av trimum útdeyðum plantum í Føroyum. Hinar báðar eru leggstutt fransagras Primula vulgaris og lyngjavni Lycopodium annotinum.
Í reyðlistanum verður víst á, at reyða várhagasóljan er serføroysk, ið merkir, at hon veksur onga aðrastaðni enn í Føroyum. Tá ið hon vaks í náttúruni, vaks hon á økinum millum Føroya Læraraskúla og Landssjúkrahúsið í Havn. Nú er hon burtur og verður skrásett sum útdeyð.
Men í urtagarðinum hjá Jens Peturi og Guðruni Gaard stendur reyða várhagasóljan á undrunarsaman hátt í fagrasta blóma.
Tað er pápi Guðruna, jarðfrøðingurin Jóannes Rasmussen (1912-1992), ið hevur skrásett blómuna. Tí ber serføroyska hagasóljan hansara navn. Jens Petur veit at siga, at blóman er eisini í urtagarðinum hjá Svenningi Tausen í Havn.


text:
- Tíðindi, mentan og ítróttur
Útflutningurin vaks 250 mió. fyrsta ársfjórðing
Føroyar útfluttu fyri 2,2 mia, kr. í fyrsta ársfjórðingi í ár.
Tað eru 250 milliónir meira enn í fjør.
Sambært Hagstovuni gera sild og markrelur stóran mun í ár. Makrelurin gav 162 mió. kr. meira í ár og sildin 120 mió. kr.
Útflutningurin av laksi er vaksin í virði, men nøgdin er minkað nakað, so prísurin er betri í ár.
Alilaksur 40 prosent
Alilaksur var oman fyri 40 prosent av føroyska útflutninginum í fyrsta ársfjórðingi. Laksur varð útfluttur fyri 895 mió. kr.
Innflutningurin í fyrsta ársfjórðingi var nakað minni enn útflutningurin.
Vit innfluttu sambært Hagstovuni fyri eina milliard og 850 milliónir krónur, tað er fyri 350 milliónir minni enn vit útfluttu fyri.
Sí eisini


text:
Undir Føroyum eru nøkur fá fiskasløg, sum eru at finna í stórum nøgdum. Av teimum kunnu nevnast svartkjaftur, upsi, hýsa, hvítingsbróðir og toskur. Hesir fiskar eru allir toskafiskar, og fleiri teirra verða nógv veiddir.
Toskur verður kynsbúgvin um 3 ára aldur. Størsti toskurin, sum er veiddur undir Føroyum, var 143 cm langur. Vanliga verður toskur umleið 10 ára gamal, og tá er hann 120 cm langur.
Føroyabanki
Tveir serføroyskir toskastovnar eru undir Føroyum, annar veksur upp á landgrunninum og hin á Føroyabanka. Tað serliga við toskinum á Føroyabanka er, at hann veksur skjótari enn hin.
Ein banki er eitt grunt fiskiøki undir Føroyum. Ein hin sermerktasti bankin er Føroya banki, sum er í ein útsynning úr Føroyum.
Tað sermerkta við Føroyabanka er, at fiskasløgini her vaksa skjótari enn aðrastaðni og verða tí eisini skjótari kynsbúgvin.


text:
Hósdagin 25. november skipar Vinnunám fyri kunnandi tiltaki um alment/kommunalt innkeyp, herundir útveiting
Á tiltakinum verður kunnað um alment, kommunalt innkeyp og hvussu hetta verður praktiserað í Føroyum í dag og hvørjar ætlanirnar eru á hesum øki framyvir. Greitt verður frá reglum á økinum, og hvussu innkeyp frá tí almenna og kommunala gongur fyri seg.
Tiltakið er m.a. ætlað fyritøkum, sum selja til tann almenna- og kommunala geiran, umframt tey, ið luttaka í innkeypi í tí almenna- og kommunala geiranum. Øll áhuga eru tó vælkomin.
Á skránni verða upplegg frá Vinnumálaráðnum og Kommunusamskipan Føroya. Harafturat koma tveir gestaluttakarar frá ávíkavist Dansk Industri og Gribskov kommunu. Gribskov kommuna hevur havt góð úrslit at vísa á, á hesum øki.
Kostnaður, stað og skrá verða kunngjørd seinni.
Vinnunám er felagsheiti fyri skeið og tiltøk, ið eru fyriskipað av Vinnuhúsinum.


text:
Listafólk geva aftur til bygdina
Forkunnug framsýning var í Tjørnuvík herfyri. Tað vóru hollendsku listafólkini Floortje Zonneveldt, Eva Bullens og Martijn Bastiaans sum bjóðaðu inn í skúlan í Tjørnuvík, sum nú er listafólkabústaður.
Tey trý listafólkini hava búð í Listafólkabústaðnum í nakrar vikur. Damurnar hava gjøgnum Listaleypin arbeitt við, at undirvísa børnum í at gera ljósinstallatiónir. Martijn hevur tikið upp stuttan film fyri Sunda kommunu, sum kemur út í næstum.
Hetta eina kvøldið fingu allir tjørnuvíkingar innbjóðing til hugnaligt kvøld, har hollendsku listafólkini vístu fram ein listprýddan skúla bæði innan og uttan.
Hollendsku listafólkini dáma so væl at koma til Føroyar at arbeiða, at tey hava valt at koma aftur komandi ár.
Tað var í 2013, at býráðið samtykti at bjóða Listafólkasambandi Føroya skúlan í Tjørnuvík til listafólkabústað. Samstarvið hevur hilnast sera væl og er skúlin leigaður út til listafólk úr øllum heiminum stórt sæð alt árið.
http://sunda.fo/borgarin/tidindi/index.php/1309-listafolk-geva-aftur-til-bygdina#sigProId3b973de10c


text:
Tíðindaskriv
18.03.2017 - 20:54
Ítróttur > Ítróttur > Fótbóltur
Ungi KÍ-spælarin, Tórur Jacobsen, sum í hesum døgum umboðar Føroyar í Úrvalskapping á Kýpros, gleðir seg til dystin ímóti Slovakia, sum er tann týdningarmiklasti dysturin nakrantíð fyri hansara viðkomandi.
Føroysku U17-dreingirni hava spælt seg í eina lyklastøðu í Úrvalskappingini (Elite Round) á Kýpros. Eydnast tað okkara dreingjum at vinna á Slovakia, samstudis sum Kýpros ikki fær fult ímóti Írlandi, so hevur føroyska liðið tryggjað sær pláss til EM-endaspælið í summar.
- Mínar vónir til dystin ímóti Slovakia eru góðar. Vit hava ein hóp, har allir vilja gera alt fyri at vinna, og vit hava skrivað søgu fyrr, so hví ikki einaferð afturat? Tað krevur sjálvandi nógv av hvørjum einstøkum spælara og venjarunum, men eg trúgvi at tað ber til, sigur Tórur Jacobsen, U17-landsliðsspælari.
Føroyski hópurin hevði ein heldur langan og strævnan túr til Kýpros, og síðani mikudagin hava dreingirnir eisini spælt tveir strævnar dystir. Fyrst ímóti Írlandi, sum endaði 4-0 til írar, og fríggjadagin gjørdist úrslitið 0-0 ímóti kýpriotisku vertunum.
- Eg eri sera væl nøgdur við eitt stig ímóti Kýpros. Vit høvdu gott stýr á teimum, serliga defensivt. Eisini høvdu vit nakrar góðar støður fram eftir vøllinum, men tíverri fingu vit einki mál.
- Vit vænta ikki at Kýpros vinnur á Írlandi, so javnleikurin hevur við sær, at nú liggur tað í okkara hondum at koma víðari. Hetta ger at dysturin mánadagin ímóti Slovakia er týdningarmiklasti dysturin í okkara og mínum lívi, og tað er nakað heilt serligt, sigur ungi klaksvíkingurin við heimasíðuna hjá FSF.
Hart at spæla á landsliðnum
Tórur Jacobsen fekk sínar fyrstu landsdystir fyri Føroyar í 2014, tá hann var partur av U15-landsliðnum til Brøndby Cup í Danmark. Í fjør var Tórur við til at tryggja Føroyum víðari luttøku í innleiðandi EM-undankappingini fyri U17-landslið, og nú er framherjin úr KÍ heilt nær við at skriva nýggja søgu fyri føroyskan landsliðsfótbólt.
Men hvussu er so at spæla á landsliðnum, og hvussu hevur Tórur Jacobsen upplivað hesar fyrstu dystirnar í Úrvalskappingini á Kýpros?
- Eg haldi heilt vist tað er nakað serligt at spæla við landsliðinum. Støðið er eitt heilt annað enn har heima, og tí eru dystirnir harðari enn eg eri vanur við. Hesir farnu dystirnir hava verið sera harðir, serliga tann ímóti Írlandi tí tað var sera heitt. Írland vóru eisini sera góðir, og sum einsamallur áleypari er tað hart at renna og stýra trýstinum ein slíkan dyst. Tað krevur nógva orku, sigur Tórur Jacobsen at enda.
Mánadagin 20. mars klokkan 13:00 (føroyska tíð) spæla Slovakia og Føroyar, og Írland og Kýpros. Vinnarin í bólkinum fer beinleiðis víðari til EM-endaspælið, og harafturat sleppa sjey teir bestu 2’ararnir í teimum átta bólkunum, sum eru í næstu innleiðandi kappingini, eisini við til endaspælið.


text:
Orð og lag: Birni Dam
1. Eitt sunnukvøld í plantasjuni,
har sita tvey lið um lið:
ein genta og ein drongur,
nei, nú orki eg ikki longur.
Eg aftan fyri tey lá
eitt sunnukvøld í plantasjuni.
2. Tey tosa um stjørnum og mána
sita eina løtu og gána,
men so loypa tey upp við ein hvøkk
– tað var nakað, sum gjørdi tey kløkk.
Hetta aftan fyri tey lá
eitt sunnukvøld í plantasjuni.
3. O, góða, o, góða, kom og set teg her hjá mær!
O, góða, o, góða, kom nú, meðan slett ongin sær.
Her er so góður friður, so tú kanst seta teg niður,
:/: her er so gott og so hugnaligt,
tí tú ert mær so fitt, so fitt :/:
4. Eg fjaldur undir greinunum lá
fyri tey meg ei skuldu sjá,
men so kom eg til at bróta eina grein,
so tað runt um plantasjuna hvein
tað var hetta, sum gjørdi tey kløkk
– eitt sunnukvøld í plantasjuni.


text:
Umhvørvispolitikkurin hjá IRF:
• Áhaldandi at stremba eftir at virksemi okkara hevur sum minst ávirkan á umhvørvið.
• At stremba eftir at leingja lívsringrásina á tilfeingi okkara og tí tilfeingi sum IRF tekur ímóti.
• At stremba eftir altíð at hava neyðuga vitan, førleika og tilfeingi til at liva upp til ynski og krøv frá eigarum, myndugleikum og kundum okkara.
• At støðugt stuðla undir at menna umhvørvistilvitanina í fyritøku okkara og í samfelagnum sum heild.
Ringbúskapur – vegurin fram
IRF stuðlar og ynskir at breiða út hugsjónina um ringbúskap í Føroyum.
Ringbúskapur er ein háttur at nýhugsa nýtslu og framleiðslu á ein umhvørvisligan og handilsliga burðardyggan hátt. Hugsanin byggir á náttúrunnar ringrás, har einki fer burtur, men heldur verður endurnýtt í nýggjum samanhangi.
Hugsjónin um ringbúskap er eitt mótrák móti ráðandi “nýt og koyr burtur” mentalitetin, sum hevur ført til ovurnýtslu av knappa tilfeinginum á jørðini og skapt fjøll av burturkasti, sum ikki náttúruliga brótast niður. Ringbúskapur leggur hinvegin dent á endurnýtslu og hetta, at leingja tíðina, okkara tilfeingið er í nýtslu, so vit fáa gagn av tí sum longst.
Ístaðin fyri at brenna virðismikið tilfeingi, sum møguliga kundi verið endurnýtt, so ynskir IRF í framtíðini at spæla ein týðandi leiklut í arbeiðinum móti einum nýggjum og grønum búskapi, har minni verður brent og meiri verður endurnýtt, umhvørvinum hjá okkum øllum at frama.


text:
13. august 2017
Í hesum blaðnum gira vit upp til ein spennandi gerandisdag heilt niður í detaljurnar
Nýtt SMS blað er komið út.
Summarfrítíðin er um at vera av, útsølan er komin í hæddina, og handlar okkara hava júst verið á Copenhagen Fashion Week - tað káta og litríka lagið valdar enn í SMS. Í hesum blaðnum gira vit upp til ein spennandi gerandisdag heilt niður í detaljurnar. Skúlin byrja og man fær veruliga hug at spíska blýantarnar, ogna sær eina rúmligari tasku, fáa nýtt lív í klædnaskápið við nýggjasta móta – so man osar av stíli og yvirskoti. Heilt einfalt ”too cool for school”. Les meir her ella ogna tær eitt eintak í SMS.


text:
Ferðin verður til veruleika. Tó nøkur fá pláss eftir. Um tað hevur áhuga – ring 793002
Kom við á eina áhugaverda bíbilska ferð bæði til Ísrael og Jordan. Hetta er ein ferð, har ein fær at uppliva væl meira enn tey flestu uppliva á eini Ísraelsferð.
Ferðin er: 25. mars – 4. apríl 2018
Vit uppliva m.a.:
Jordan: Vitja høvuðsstaðin Amman, fara upp á Nebo fjall, har Móses sá inn í lovaða landið, vitja ótrúliga vakra, søguliga býin Petra, sum verður roknaður sum eitt av heimsundrunum.
Ísrael: Slappa av í sólstaðnum Eilat, vitja model av tjaldtemplinum, sum ísraelsfólk nýttu í oyðimørkini, flóta í Deyðahavinum, vitja fjallaborgina Masada, síggja og uppliva kenda bíbilska býin Jerúsalem, sigla á Genesaretvatninum, vitja Nasaret, har Jesus vaks upp, uppliva jødiskar og kristnar páskir og vera við til páskagudstænastu við tómu grøvina páskadag.
Hendan ferðin er eitt gott høvi hjá teimum, ið hava verið í Ísrael áður og ynskja at fara aftur og samstundis uppliva nakað nýtt. Ferðin er eisini vælegnað hjá teimum, ið ætla sær fyrstu ferð til Ísraels.
19.775 kr. fyri hvønn (3.400 krónur eyka fyri einakamar).
Allar flogferðir, bussferðir, gisting á dupultkømrum á góðum hotellum, guide, morgunmatur og døgurði, drykkipeningur og allar útferðirnar á ferðini.
Ikki íroknað kostnaðin:
Ferðatryggingar, gisting í Keypmannahavn á útferðini, ein máltíð um dagin.
Kursur:
Kostnaðurin er roknaður út frá kursinum 6,38 fyri 1US$. Um kursurin broytist ella onnur avgjøld, sum vit ikki kenna í løtuni, koma, kann prísurin broytast.
Tekningarfreist:
10. januar 2018.
!!! Freistin er farin, men nøkur fá pláss eftir – ring 793002 !!!!!!!!!!!!!!!!!!!!!
Marna E. og Frants Jensen, tel 793002, jensenfrants@gmail.com
Tað verður gingið nokk so fitt á ferðini, og neyðugt er at vera hampiliga væl fyri. Ferðin verður til veruleika, um nóg nógv tekna seg.
Mynd:
Føroyskt ferðalag í Petra í 2012.


text:
Árni Gregersen, ting.fo 18.11.2017 (20:41)
Nýggj samgonga mánadagin ella týsdagin
GREINING: Arbeiðið hjá sitandi samgongu hevur í veruleikanum verið lammað seinastu vikurnar.
Orsøkin er, at tað ikki finst semja um nýskipan av fiskivinnuni og hetta mál forðar fyri so at siga øllum øðrum politiskum arbeiði.
Aksel V. Johannesen, løgmaður og samgonguleiðari, hevur sagt alment, at tveir av tinglimunum, sum umboða Javnaðarflokkin, klárt og týðuligt hava sagt, at teir ikki taka undir við uppskotinum um nýskipan, sum tað nú liggur í vinnunevndini.
Fyri at koma úr naggatódnini hava samgonguleiðararnir leita eftir onkrari hurð, so sleppast kann úr tí støðu samgongan er í. Nakað av fríggjarí hevur verið við Miðflokkin seinastu vikurnar og í kvøld fara flokkarnir til veruligar samgongusamráðingar. Samráðingar,sum hava til endamáls at fáa Miðflokkin upp í samgonguna og tann hátt sleppa undan at Bjarni Hammer og Kristin Michelsen forða fyri fiskivinnunýskipanini.
At víðka samgonguna verður eisini gjørt við tí fyri eyga, at sleppa undan at uttanflokkatingkvinnan Sonja Jógvansdóttir stendur so sterk, tá ið endaligu samráðingarnar um fíggjarlógina skulu gerast.
Miðflokkurin er eftir øllum at døma ómetaliga spentur at sleppa upp í samgonguna. Sjálvt um flokkurin hevur verið í hørðum stríði við samgonguna, fyrst og fremst um hjánabandslógina, so tosaði formaður floksins í útvarpinum í kvøld sera nógv um fyrigeving. Ein ábending um at hyggja frameftir heldur enn aftureftir.
Sum vit skilja tað, so verður uppskotið um nýskipan broytt eitt sindur, so Miðflokkurin og kanska serliga Bill Justinussen kann taka undir við tí. Ein slík broyting fer at hava við sær, at uppskotið fer at líkjast ómetaliga nógv tí, sum suðuroyartingmennirnir hjá Javnaðarflokkinum krevja.
Hvat Miðflokkurin fær? Ivasamt, men vit hoyra at tað enn einaferð skal ganga út yvir Henrik Old, tí sum vit frætta, soe r ætlanin at Bill Justinussen, skal taka sær av samferðslumálaráðnum og Henrik Old fer tí aftur í tingið. Tað gongur so aftur út yvir Djóna Weihe Joensen, sum situr á ytsta stólinum hjá Javnaðarflokkinum á tingi.Verður tað so, at Bill Justinussen fer í landsstýrið, so er Karsten Hansen næst valdur hjá Miðflokkinum.
Hetta seinasta er tað sum vit hoyra, men undir samráðingunum kann sjálvandi nógv henda. Vit eru rættuliga viss í, at tað sum hendir nú og sum hevur tikið dik á seg síðani í gjár er, at Miðflokkurin og samgongan nú eru í seriøsum samráðingum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hevur tú hug at at fáa tær eina grundleggjandi vitan um mentalisering í verki? Lær um ástøðið, sum mentalisering byggir á og alt tað nýggja, sum fer fram innan økið – eitt nú, hvussu arbeitt verður við sálarløstum innan mentalisering.
Skeiðið er ætlað námsfrøðingum, sosialráðgevum og øðrum, ið arbeiða við børnum, ungum og vaksnum, sum hava verið fyri vansorgan. Eisini er skeiðið ætlað teimum, sum arbeiða við børnum, ungum og vaksnum við sálarligum avbjóðingum.
Talan er um tilsamans fimm skeiðsdagar, ið verða hildnir í ávikavist februar og mai mánaði.
Kostnaðurin fyri allar 5 skeiðsdagarnar, ið verða hildnir kl. 9.00 – 15.30 í hølunum hjá Starvsmannafelagnum í Tórshavn, er 5.000 krónur, og luttakararnir fáa skeiðsváttan eftir lokið skeið. Tey, sum fyrr hava verið á skeið hjá Janne Østergaard Hagelquist í mentalisering, hava møguleika bert at tekna seg til dagarnir 4 og 5 við Nanu Nørgaard fyri 2.000 krónur.
Áhugaði verða biðin um at melda seg til skeiðini hjá armgard@kf.fo innan 9. februar 2018. Tilmeldingin er bindandi.
Skráin fyri alt skeiðið er at síggja her.
Áhugaði verða biðin um at melda seg til skeiðini hjá armgard@kf.fo innan 9. februar 2018. Tilmeldingin er bindandi.


text:
Talgildu søvnini á Føroyamálsdeildini
Í sambandi við granskingarvirksemið á FMD er nógv tilfar savnað gjøgnum árini. Deildin hevur til dømis stórt savn av orðaseðlum, sum hevur verið støðið undir orðabókararbeiði. Harumframt eitt víðfevnt staðarnavnasavn og hópin av siðsøguligum upptøkum av samrøðum við heimildarfólk kring landið. Í fleiri førum hava hesi eisini kvøðið og sungið inn á band. Síðani 2007 er verulig gongd komin á talgildingina av hesum tilfari, og hóast tað enn er nakað langt eftir á mál, so eru vit um at koma undir land við týðandi pørtum. Í 2016 varð avtala gjørd við Kringvarpið um at talgilda tað, ið eftir var av bondum, og hetta arbeiðið verður væntandi liðugt í 2018. Í løtuni verður arbeitt við at dagføra skráseting og leitiskipan, soleiðis at lættari verður at finna runt í tilfarinum. Partar av savninum eru atkomuligir fyri almenningin á eini heimasíðu, meðan aðrir partar eru atkomuligir við serligum loyvi.
Tá arbeiðið er liðugt, fer at bera til at leita í hesum savnindum:
Orðaseðlasavn
Orðaseðlarnir eru allir skannaðir og skrásettir. Við at leita eftir einstøkum orðum ber til at síggja allar seðlar, ið finnast í savninum, við hesum leitorði. Í summum førum er talan um einfalda tilvísing til, hvar orðið er skjalfest, í øðrum førum kann talan vera um forvitnisligar frágreiðingar, sum kanska ikki allar eru tiknar við í orðabøkurnar.
Staðanavnasavn
Fleiri stórar innsavningar – m.a. hjá Staðanavnasavni Føroya Løgtings og Institut for Navneforskning - eru tøkar í dátugrunni, men her vantar enn arbeiði við at dagføra forrit, sum gera tilfarið smidligt at arbeiða við.
Bandasavnið
Í Bandasavninum eru stívliga 2.100 tímar av upptøkum. Innihaldið er skrásett á ymsan hátt, men sum oftast við upptøkudegi, heimildarfólki og innsavnara. Í summum førum eru upptøkur útskrivaðar og skipaðar í evnisbólkar, sum til ber at leita í. Upptøkurnar innihalda nógv áhugavert tilfar, ið er at meta sum mentanararvur, og skjalfestu røddirnar umboða eisini meginpartin av føroyskum bygdarmálum í samtíðini.


text:
Shell, SvF og løggan, brutu lógina
Dan Klein --- 24.12.2017 - 09:45
Perlur: - Vit gjørdu løgregluni eina ov stóra tænastu, og vitskutu spurvar við kanónum. Oyggjatíðindi 3. desember 2008:
Orðini eigur, tíðindaleiðarin í Kringvarpinum, Jón Brian Hvidtfeldt, tá hann av Dimmu verður konfronteraður við video-myndirnar, tá Shell-kundi fyllir bensin á bilin, og rýmir undan rokningini.
Ongastaðnar í innslagnum hjá sjónvarpinum gekk fram, at journalistarnir gingu ørindir fyri løgregluna eftir áheitan frá Shell ella Ansni.
Tað stutta av tí langa er, at tíðindaleiðarin er ikki errin av stuntinum, og formaðurin í Blaðmannafelagnum, Anna V. Ellingsgaard, helt í Dimmu lítið um hetta stunt hjá SvF.
Um formaðurin er heilt tann rætti persónurin at tosa um etikk og moral, er ein onnur søga. Hon vil t.d. ikki sjálv svara spurningum, tá hon verður er skuldsett fyri rasismu, av Henrik Heckser, ið føldi seg forfylgdan av Sosialinum.
Men hóskvøldið fingu føroyingar prógv fyri, at Shell - uttan himpr, lat Sjónvarpinum vakmyndaupptøku av viðskiftafólki, ið koyrdi frá bensinrokningini.
Við mynd av manninum varð upplýst, at hetta var ikki fyrstu ferð.
Maðurin hevði ikki krógvað sítt egna andlit, men sjónvarpið visti at siga, at hann hevði krógvað nummarspjaldrið.
- Vit vita ikki um Shell hevur loyvi at hava eitt vakmyndatól á Frælsinum í Havn. Men vit vita í hvussu so er, at Shell hevur ikki loyvi at lata sjónvarpinum upptøkurnar at vísa alment. Tað er lógarbrot. Hevur Shell ein trupulleika, ella metir, at lógarbrot er framt, so kundi Shell latið upptøkurnar til løgregluna. Tað er vanlig mannagongd. Hjá Dátueftirlitinum hava tey hoyrt um stuntið hjá Shell og SvF, og eru nú farin at kanna málið. Dátueftirlitið fer at koma við einari niðurstøðu, stóð at lesa á www.oyggjatidindi.com.
Dátueftirlitið hevur eftirfylgjandi kanna málið og er komið eftir, at tað var løgreglan, sum bað SvF um at senda myndirnar út í luftina, men Dátueftirlitið staðfestir so eisini, at Shell á Frælsinum, hevði ikki loyvi at hava vakmyndatól.
Hetta staðfestir, at allar innblandaðir partar hava brotið lógina.
Fyrst Shell á Frælsinum, síðani Ansni og sjónvarpið.
Men mest graverandi er tað tó, at løgreglan sjálv brýtur lógina við at biðja SvF senda ólógligar myndir í luftina..
Uppaftur grovari er tað, at politisturin í morgunsendingini mánamorgunin, errin kundi greiða frá, at maðurin, sum rýmdi undan rokningini, hevði meldað seg sjálvan, rokningin goldin, og øll glað.
Og hjá almenna Kringvarpinum hevur síðani valda tøgn um málið.
Og Dimman tagdi.


text:
Hevur tú ein fyrispurning, send ein teldupost til snar@snar.fo
Sum fyrr lýst verður eingin serstakur Savnsfagnaður fyri skúlaflokkar í 2011 beint eftir heystfrítíðina. Tó bjóða søvnini skúlaflokkar at vitja framsýningina í vetur. Evnið í ár er KOSTUR.
Tilfar frá søvnunum í pdf.-formati um evnið verður savnað í høgra teigi á hesari síðuni. Tilfarið er væl egnað til undirvísing og savnsvitjan alt árið.
Øll søvn hava savnslærarar. Skúlar eru altíð vælkomnir at ringja ella skriva til savnslærararnar. Á heimasíðunum hjá søvnunum ber til at finna telefon og teldupostadressur.


text:
Asiatiskur fílur
Asiatiskur fílur ella asiatiskur elefantur (latín: Elephas maximus) er eitt súgdjór, ið eisini ofta verður rópt indiskur fílur.
Innihaldsyvirlit
Útsjónd[rætta | rætta wikitekst]
Asiatiskur fílur er nakað minni enn Afrikanskur fílur, vigar upp til 5 tons, og er eyðkendur við at hava væl smærri oyru enn Afrikanski fílurin. Tað eru bert kallfílarnir ið hava stórar høggtenn (vígtenn) men hjá summum vanta tær. Kvennfílarnir hava so smáar høggtenn at tær valla síggjast.
Útbreiðsla[rætta | rætta wikitekst]
Einaferð strekti útbreiðsluøkið seg so langt vestur sum til Irak og Sýria og heilt eystur til Ta gulu ánna í Kina. Í dag er útbreiðslan avmarkað til 13 lond frá India í vestri til Borneo í eystri: Bangladesj, India, Sri Lanka, Indo-Kina, partar av Nepal og Indonesia (serliga Borneo), Vjetnam, Teiland, Kambodia, Laos, Burma, Kina, Butan og Sumatra.
Árin av mannaávum[rætta | rætta wikitekst]
Samlaði stovnurin verður mettur til millum 35 000 og 50 000 kríatúr. Eldri metingar vísa, at stovnurin fyrst í 20. øld taldi uml. 100 000 villini fílar. Asiatiski fílurin er í dag hart kroystur av fólkavøkstri ið hevur við sær økt krav um landbúnaðarjørð. Ferðavinnan elvir eisini til trýst á fílastovnin. Í Tailandi roknar man við at uml. 100 fílakálvar verða tiknir ólógliga um árið, við tí endamáli at vísa teir fram fyri ferðafólki ið sleppa at fóðra teir. Hetta verður gjørd móti einum stovni ið einans telur uml. 5 000 fílar. Ofta verður mamman, og stundum alt fílafylgið sum tað er, dripið undir rakstrinum eftir hesum eina fílakálvi.
Undirsløg[rætta | rætta wikitekst]
Fýra undirsløg finnast:
(Elephas maximus indicus Cuvier, 1798)
(E. m. maximus Linnaeus, 1758)
(E. m. sumatranus Temminck, 1847)
(E. m. borneensis Deraniyagala, 1950)


text:
Sverri Egholm
08.02.2018 - 17:01
Mentan > Tónleikur > Tónleikakappingar
Tað sigur Johnny í Grótinum, kringvarpsstjóri.
Í fleiri ár hava føroyingar luttikið í melodi grand prix í Danmark, Íslandi og Svøríki. Við so nógvum tónleikaligum gávum í landinum, hví skipa vit ikki fyri okkara egna Melodi Grand Prixi. Tann spurningin fekk Johnny í Grótinum, kringvarpsstjóri í seinnapartssendingini Nón í útvarpinum.
Og tað letur seg gera, at skipa fyri egnum melodi grand prixi, men tað kostar.
Fyri nøkrum árum síðani ljóðaði, at Føroyar skuldu vera eitt fullveldi, og ikki ein partur av Danmark, fyri at vera limur í EBU.
Men tá Dia Midjord, fyrrverandi kringvarpsstjóri, kannaði hetta aftur í fjør, fekk hann onnur boð. Nú var tað ikki longur eitt krav at vera fullveldi, men tað krevur framvegis at vit eru limir í EBU.
- Vit eru ikki útilokaðir av definitiónini. Men tað krevur at vit søkja um limaskap og eru villig at rinda fyri limaskap.
Sambært Johnny í Grótinum er talan um eina hálva millión um ári.
- Tað ljóðar sum øgiliga nógvir pengar, men EBU er so nógv annað enn Grand Prix. EBU er ein felagsskapur har man fær atgongd til tíðindatilfar og annað tilfar. So tað vit nú hyggja eftir, er um tað gevur meining at vera limur í EBU ístaðin okkurt annað, har vit fáa tíðindi frá, segði Johnny í Grótinum
Hypotetiski spurningurin um man vinnur var eisini tikin upp í Nón. Tí tá hevur man skyldu at skipa fyri ovur stóra Eurovision tiltakinum árið eftir.
Johnny í Grótinum segði, at tað krevur nógv at skipa fyri Melodi Grand Prixnum, og at helst skulu stuðlar til.


text:
World Cup í Singapore gjørdist ikki heilt tann sama heimsmetaveitsla sum undanfarnu World Cup stevnur, kanska partvíst vegna stóra tíðarmunin og harav fylgjandi ‘jet lag’ hjá Jessica Hardy og hinum sum luttóku eisini í Berlin. Fyrsti dagurin gav einki heimsmet, men í nátt komu so trý, í 400 blandað hjá kvinnum, 50 rygg hjá monnum og 50 firvald hjá kvinnum. 400 frí hjá monnum vann tunesiski Oussama Mellouli, og 1500 frí vann avstralski Robert Hurley.
Í 400 blandað var tað suðurafrikanska Kathryn Meaklim sum knústi heimsmetið hjá sponsku Mireia Belmonte Garcia, við at svimja 4:22.88 har Garcia í desember 2009 svam 4:25.06. Í 50 rygg betraði amerikanski Peter Marshall um sítt egna heimsmet, við at svimja 22.61, har hann á World Cup stevnuni í Stockholm herfyri svam 22.73. Og í 50 firvald betraði svenska Therese Alshammar somuleiðis um sítt heimsmet frá World Cup stevnuni Stockholm, við nú at svimja 24.38, har hon í Stockholm svam 24.46.
Í greinunum sum vit í seinastuni serliga hava fylgt við vegna Pál, svam tunesiski Oussama Mellouli ein rímiliga flottan 400 metur í tíðini 3:39.18, fyri síðani at svimja eina lutfalsliga veika tíð og vinna silvurheiðursmerki í 1500 frí í dag, við tíðini 14:56.31. Avstralski Robert Hurley vann teir 1500 í tíðini 14:32.47. Hetta var skjótari enn Pál í Moskva og Stockholmi, men spakuligari enn Pál í Berlin.


text:
Nýggjastu tíðindi
Starvslýsing: Námsfrøðingar til Mylnuhúsið
Spennandi og lívligir gerandisdagar við glaðum børnum, góðum starvsfeløgum og spor pedagogikki. Ljóðar tað sum nakað fyri teg? So er tað kanska tær, vit leita eftir.
Í Mylnuhúsinum eru fýra størv sum námsfrøðingur leys at søkja. Talan er um størv á 30, 33 og 35 tímar um vikuna, og øll verða sett at byrja 13. august 2018.
Um ikki námsfrøðingar søkja, verða hjálparfólk sett tíðaravmarkað í staðin.
Starvspláss og -innihald
Mylnuhúsið er ein samskipaður dagstovnur við vøggustovu, barnagarði og útibarnagørðum, har vit dagliga taka ímóti tilsamans 76 børnum í aldrinum 0 – 7 ár.
Í Mylnuhúsinum er pláss fyri, at bæði børn og vaksin kunnu seta síni spor. Vit arbeiða í tí dagliga við okkara eygleiðingarevnum, og vit eru serliga upptikin av sporunum, sum upptaka børnini.
Okkara námsfrøðiliga arbeiði tekur útgangsstøði í barninum, og sporini nýta vit til at leggja verkætlanir, aktivitetir og spæl í gerandisdegnum til rættis.
Sum starvsfólk í Mylnuhúsinum skalt tú tí seta teg inn í spor pedagogikk. Hendan tilgongdin krevur forvitni og áhuga fyri námsfrøðiliga arbeiðnum, og tí er tað umráðandi, at tú hevur opið sinn.
Harumframt er neyðugt vera opin fyri nýhugsan, at síggja møguleikar fram um mørk og at virka fyri góðum samstarvi við foreldur og starvsfelagar.
Lønar- og setanarviðurskifti
Lønar- og setanarviðurskifti eru sambært sáttmála millum Kommunala arbeiðsgevarafelag Føroya og Føroya pedagogfelag.
Meira fæst at vita um størvini við at venda sær til Maju Højsted, leiðara á tlf. 457788 ella 237710.
Umsóknir, saman við upplýsingum um útbúgving, royndir og viðmælum, skulu vera okkum í hendi í seinasta lagi mánadagin 4. juni 2018, og skulu stílast til:
Mylnuhúsið
Mylnugøta 10
700 Klaksvík
mylnuhusid@mylnuhusid.fo
Nýtt í kommununi
Tilboðini um arbeiðstøku í samband við nýggja vinnuøkið á Borðoyarvík vórðu latin upp í dag. Les meira »
Endaliga tilmeldingin til Ung í arbeiði er í ár treytað av, at ungi arbeiðstakarin møtir upp til samrøðu í Verkstovuni í døgunum… Les meira »
Foreldur, ið lúka ásettu treytirnar, kunnu søkja um fíggjarligt frípláss á kommunalu dagstovnunum og í dagrøktaskipanini. Les meira »


text:
Silja Aldudóttir gjørdist umboð teirra lesandi í stýrinum
Fimm valevni bjóðaðu seg fram sum umboð fyri lesandi í stýrið fyri Fróðskaparsetur Føroya. Av teimum 816 fulltíðarlesandi, sum høvdu valrætt, avgreiddu 211 lesandi atkvøðu.
Úrslitið av valinum gjørdist, at Silja Aldudóttir fekk 91 atkvøður, Emil Hermansen fekk 44 atkvøður, Tór Marni Weihe fekk 37 atkvøður, Gunnar Knudsen fekk 23 atkvøður og Bárður Clementsen fekk 16 atkvøður.
Sostatt gjørdist Silja Aldudóttir, MA-lesandi í føroyskum á Føroyamálsdeildini, umboð - og Emil Hermansen, løgfrøðilesandi á Søgu- og samfelagsdeildini, gjørdist varaumboð fyri lesandi í stýrinum fyri Fróðskaparsetur Føroya.


text:
Stuðul
Nomatek er í dag ein tyðandi liður í føroyska vinnulívinum og nærknýtt at føroyska samfelagnum. Vit vilja gjarna geva okkara íkast aftur sum stuðul til ymisk endamál.
Vit lata stuðul til einstaklingar og felagsskapir.
Ynskir tú stuðul frá okkum, er tú vælkomin at senda eitt teldubræv til studul@nomatek.fo við eini umbøn um stuðul og við eini frágreiðing um, hvat stuðulin skal nýtast til.
4 ferðir um árið viðger stuðulsnevndin á Nomatek umsóknirnar, og tú fær altíð eitt svar. Men upphæddin er avmarkað, og vit kunnu tíverri ikki stuðla øllum, sum vit høvdu ynskt at stuðla. Tí koma nøkur at fáa noktandi svar.


text:
Savn - Savn umvegis mai 2013
FHS sum fjarlestur á Kambsdali
Les, tá tú hevur tíð og hug og uttan mun til hvar tú ert stødd/staddur.
Á Føroya Handilsskúla á Kambsdali hevur tú møguleika at taka einstakar lærugreinir á FHS ella heilt FHS -prógv sum fjarlestur.
Undirvísingin fer …
Fólkavøkstur í Fuglafirði
Sambart tølunum frá Hagstovuni 1. mars 2012 – 28. februar 2013, so varð fólkavøkstur í Fuglafirði í hesum tíðarskeiði.
Hóast fólkavøksturin er lítil , 3 fólk, so er gongdin hóast alt positiv. Í flestu kommunum er …
Orgul og solosangur í Klaksvík og Fuglafirði
Mikukvøldið 22. mai kl. 20:00 verður konsert í Kristianskirkjuni og fríggjakvøldið 24. mai kl. 20:00 í Fuglafjarðar kirkju. Tey, sum fara at hava hesar konsertir eru trý tónlistafólk. Kendi danski organisturin og komponisturin, Leif Martinussen, …
4-falda, ókeypis konsert í Mentanarhúsinum
Fríggjakvøldið tann 24. mei kl. 20.00 letur Mentanarhúsið dyrnar upp, til eitt brak av einum kvøldið! Hetta kvøldið kunnu vit uppliva 4 konsertir í einum – ÓKEYPIS!
Talan er um konsertir við Jógvan Joensen, Líggjas Olsen …
Kirkjukór vitjar í Siloa
Kirkjukór úr Mosfellsbær hevur konsert í Siloa, saman við Siloa kórinum, mikudagin 22 mai kl 19.30
Kórið er kirkjukór hjá Lágafellsókn í Mossfellsbær í Íslandi. Tey syngja við ymisk høvi í Mossfellsbær og hava eisini sungið …
Edmund Joensen, lærari í Fuglafirði, gevur út yrkingarsavn.
Forkunnug framløga av yrkingasavni
Hóskvøldið, 23. mai kl 19.30, verður forkunnugt yrkingasavn lagt fram í Bókasavninum við Løkin í Runavík
Tað er lambamaðurin, Edmund W Joensen, sum hevur latið úr hondum eitt savn av yrkingum. Forkunnugt er …
Konsert við 16 kórsatsum hjá John Høybye
Havnarkórið og kórbólkurin Diabolus hava felagskonsert í Fuglafjarðar Kirkju og í Norðurlandahúsinum á hvítusunnu
Les meira
Frits tikin á bóli
Í meira enn 30 ár hevur Frits Johannesen staðið á odda fyri kórsangi í Fuglafirði. Tað verður markerað í dag.
Dagurin byrjaði í svimjihylinum í morgun, Frits svimur vanliga leygarmorgnar, har mentamaðurin varð fangaður av nógvum …
Sangbólkurin Bros verður við á Summar Festivalinum í august
Tað var í 1986, at Bros kom við síni útgávu. Jógvan á Lakjuni, sum nú er løgtingsformaður, stóð á odda fyri bólkin, sum eisini hevði aðrar sangarar við. Bólkurin var sera nógv at hoyra gjøgnum …
Stórsligin konsert í Mentanarhúsinum
Fríggjakvøldið tann 17. Mei kl. 21.00 verður stórsligin konsert við Kashmir.
Kashmir góvu nýggja fløgu út tann 18. Mars, ið kallast E.A.R., og í hesum sambandi eru teir á Europeiskari Konsertferð. Teir skuldu byrja konsertferðina tann …
Fritleif er komin heim aftur.
Vit kunnu í dag boða frá, at vit hava skriva sáttmála við Fritleif í Lambanum, ið er galdandi fyri alla seinnu hálvu. Fritleif, sum má teljast í millum royndastu leikararnar í landinum, er 27 ára …
Latið ei søguna doyggja !
Næsta kvøldseta í Mentanarhúsinum, har gamli ” Piddasa handil “, “Málingahandilin “, gamli “Handilin hjá Haraldsen ” og gamli ” enski dansurin” í Fuglafirði eru á skránni, verður mikukvøldið 15. mai, klokkan 19.00.
Øll eru hjartaliga …
Gandi komin á Fuglafjørð
Kl 13 í dag 12. mai kom eitt skip afturat flotanum í Fuglafirði. Hornorkestrið spældi, og nógv fólk var møtt upp at taka ímóti. Skipið verður klárt at fara til fiskiskap um 2 – 3 …
ÍF dansur á John’s leygarkvøldið
Leygarkvøldið 11. mei skipar ÍF fyri dansi á John’s, har atgongumerkjainntøkan fer óskerd til felagið.
Konsert í Fuglafjarðar kirkju
Copenhagen Brass Band hevur konsert í Fuglafjarðar kirkju í morgin 11. maj kl 16.


text:
Sverri Egholm
17.05.2018 - 20:31
Tey eru helst fá í Leirvík, sum fegnast um lýggja veðrið og sólina, sum hevur verið frammi í nærum allan dag.
Tí plágan, sum hevur órógvað partar av bygdini seinastu vikurnar, tykist at vera blussað upp aftur í lýggja veðrinum í dag.
IRF hevur annars roynt seg við eitri seinastu dagarnar, og hevur latið væl at hesum. Eitrið drepur størsta partin av flugunum, og ávirkar flugurnar soleiðis at tær ikki kunnu fjølgast.
Á bólkinum “Leirvíkingar á Facebook” er sum vera man stór ónøgd.
- Her hjálpir einki flugueitur í dag skrivar ein til eina mynd av flugum, og tey eru fleiri, sum eru samd í hesum.
Borgarstjórin, Jóhan Christiansen, er heldur ikki nøgdur við støðuna.
- Vit hava sagt, at eitrið skal fáa ein kjans at virka. Men hatta sær alt annað enn gott út, skrivar Jóhan Christiansen, borgarstjóri í Eysturkommunu í kvøld.
Orsøkin til alt burturkastið í grótbrotinum er umvæling á brennistøðini á Hagaleitið. Meðan umvælingin er farin fram seinastu mánaðirnar hevur burturkastið verið koyrt í ballir og goymt í grótbrotinum.
- Komandi mánaðirnar sproyta vit við jøvnum millumbilum nýtt eitur á ballurnar og halda eitt serligt eftirlit við støðuni, sigur IRF á heimasíðuni.


text:
Samansparing
Hevur títt virki yvirskotsgjaldføri, ber til at seta pening inn á eina samansparingarkontu, fyri at fáa eina hægri rentu enn á vanligari rakstrarkontu.
Ein samansparingarkonta hevur eina bindingartíð á tríggjar mánaðir. Tað vil siga, at tú kanst taka pening út av kontuni uttan kostnað, um tú boðar frá hesum tríggjar mánaðir frammanundan. Um tú ynskir at taka peningin út innan tríggjar mánaðir, kann hetta gerast við at rinda revsirentu.
Ein samansparingarkonta hevur eina bindingartíð á tríggjar mánaðir. Tað vil siga, at tú kanst taka pening út av kontuni uttan kostnað, um tú boðar frá hesum tríggjar mánaðir frammanundan. Um tú ynskir at taka peningin út innan tríggjar mánaðir, kann hetta gerast við at rinda revsirentu.


text:
Málmanslegendan hjá NSÍ og Føroyum verður í dag 50 ár. Orðið legenda verður helst brúkt ov nógv, men tað er næstan ikki nokk til at lýsa Jens Martin Knudsen.
Tað er helst ikki neyðugt at presentera mannin serliga neyvt, tí tey flestu kenna hann. Yrkisleiðin hevur verið drúgv og góð. Hann er kendur fyri sína topphúgvu og meistarligu bjargingarnar. Jens Martin er eisini kendur fyri sína persónligheit á vøllinum, har hann ikki spardi uppá orðini. Hann var sum kunnugt eisini ein av høvuðsleikarunum, tá Føroyar vunnu á Eysturríki í Landskrona.
Jens Martin Knudsen hevur spælt nógv ár uttanlands sum yrkisleikari, og í Føroyum hevur hann umboðað NSÍ og GÍ. Hann var við til at vinna NSÍ sítt higartil einasta FM í 2007.
Nú kunnu vit gleðast um hansara dygdir uttanfyri vøllin, har hann er venjari hjá okkara ungu talentum. Vit í NSÍ eru heppin, tí vit hava tveir av bestu føroysku fótbóltsleikarunum nakrantíð til at venja okkara ungu menn, Abraham Løkin og Jens Martin Knudsen.
Sum skilst, so verður dagurin hildin uttanlands, og vit vilja við hesum vegna allar NSÍ-arar ynskja Jens Martini hjartaliga til lukku við degnum, og samstundis siga takk fyri alt tú hevur givið, og framvegis gevur, NSÍ.


text:
André Olsen 15.05.2018 (20:33)
Høgni var sigursharri í comeback dysti
Ein dystur hevur í kvøld verið spældur í næstbestu deildini hjá monnum í fótbólti. Dysturin var í Fuglafirði, har ÍF tók ímóti B71.
Talan var um undirhaldandi og málríka uppgerð, sum ÍF at enda vann 4-3. Sum heild var talan um uppibornan sigur, tí eitt skifti í seinna hálvleiki var ÍF á odda 3-1 og sá út til at hava tamarhald á dystinum. Men brádliga uppá nakrar minuttir, hevði B71 vent dystinum til ein 3-3 javnleik.
10 minuttir fyri leiklok, eydnaðist tað tó ÍF at skjóta sigursmálið. Sigursharrin hjá fuglfirðingum í kvøld var Høgni Zachariassen sum í kvøld á fyrsta sinni síðani 2014 spældi á besta ÍF liðnum.
Høgni Zachariassen var millum annað millum stóru profilarnar á ÍF liðnum, sum í 2012 og 2013 vann silvurheiðursmerki í bestu deildini.
Hini málini hjá ÍF í kvøld skutu Hanus Eliasen, sum fekk tvey mál, meðan Jóhan Petersen fekk eitt mál. Hjá B71 komu Símin Hansen og Tummas Pauli Olsen á máltalvuna, og síðsta málið skoraði innskifti Bjørgfinnur Winther.
Við sigrinum í kvøld, er ÍF komið uppá 20 stig. ÍF er á fjórða plássinum í deildini, meðan B71 liggur á fimta plássinum við 15 stigum.
ÍF – B71 4-3
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Samstarv heldur enn klandur – útbyggingin av Tórshavnar Havn
1. apríl 2015
Tá okkara landspolitikarar ikki megna at leiða og stýra landinum, við eitt nú at seta í verk nýskipanir av ymiskum slag og fáa avlop á fíggjarlógini í bestu tíðum, ja so royna teir seg nú sum veruligar lokalpolitikarar - tann seinasti í røðini er Jákup Mikkelsen.
Vit minnast øll eina vegleiðandi fólkaatkvøðu frá 3. mai 2012 um kommunusamanlegging, har ætlanin var at savna Føroyar í 7 búskaparliga, fyrisitingarliga og sosialt burðardyggar eindir. Men hendan fólkaatkvøða man vera ein tann løgnasta í nýggjari tíð. Landsstýrið reisti land og ríki runt við ongum boðskapi - onkur ímóti, onkur annar fyri. Henda verkætlan um kommunusamanlegging er eitt dømið uppá, at samgongan og landsstýrið flýggjaðu undan ábyrgd og uppgávuni at skipa samfelagið bygnaðarliga optimalt. Slíkar samanleggingar eru í okkara grannalondum ikki avgreiddar við fólkaatkvøðu, men av tí, til eina og hvørja tíð, sitandi tingi, samgongu og stjórn.
Tórshavnar Kommuna er ein stór kommunal eind, sum hevur búskaparliga styrki at menna seg, meðan smáu kommunurnar bara gerast veikari og detta burturímillum. Hetta er samgonguni og landsstýrinum fyri at takka. Tað at hava stórar kommunueindir hongur neyvt saman við møguleikunum fyri útbyggingum runt um í landinum, men tá eindirnar eru so smáar, so er hetta jú ein forðing fyri menning, men ikki hjá Tórshavnar Kommunu við tí stødd henda kommuna hevur.
Jákup Mikkelsen sær ikki út til at virða tað kommunula sjálvræðið og avgerðarættin, sum er hjá kommununum. Hann er farin at føra lokalpolitikk.
Tá nú tey, sum eru vald at leiða og stýra landinum ikki megna tað, hvar fara tey so, jú at reka lokalpolitikk og kommunalpolitikk - tí er ov lítið skil í landspolitikkinum.
Vit í Tórshavnar Býráð hava valt at fara undir at útbyggja Tórshavnar Havn, fyri at skapa møguleikar fyri framburði og menning, soleiðis, at vit framhaldandi kunnu hava arbeiðspláss í Havn til m.a. verkafólkið. Vit vísa, at vit duga og hava dirvið at útbyggja í takt við tær nýggju avbjóðingarnar, sum framtíðin krevur av okkum.
Vit skapa rúmd fyri at skipa Tórshavnar Havn sum eitt nútímans og spennandi vinnuøkið, soleiðis at vit fáa fult útnyttilsi av økinum, við at útbyggja til góðshavn og ferðavinnu - og hareftir skipa vit havnaøkið.
Tað hevði verið upp á sítt pláss, at landspolitikkarar í sama mun høvdu politiskar visiónir uppá landsplan um okkara framtíð, og ikki ganga ímóti framburði og menning av høvuðsstaðnum.
Vónandi verður tað ikki Sambandsflokkurin, sum í Tinginum fer at leggja forðingar fyri at menna okkara høvuðsstað. Hendir tað, so verður tað onki minni enn eitt skrædl fyri flokkin í Suðurstreymi til eitt komandi Løgtingsval, og serliga fyri tey, sum standa aftanfyri.
Annfinn Brekkstein
Býráðslimur í Tórshavnar Kommunu fyri Sambandsflokkin
RN
Aftur


text:
Skaldævisøgan “Andlit” eftir íslendska rithøvundan Bjarna Bjarnason kemur nú út á føroyskum. Søgan, sum fer fram á ymiskum pallum í Íslandi, Føroyum, Svøríki og Onglandi, er um uppvakstrarárini hjá dronginum Gullbrandi Högnason. Andlit er ein søga um at vaksa upp flakkandi um ymsar heimar ytri sum innari. Men eru tíðirnar frá sær sjálvum, er hvør […]
Nú kuldin er farin at bíta, og gróðurin er hildin uppat fyri í ár, bæði vegna kulda og vantandi ljós, er ein heldur sjáldsamur gestur komin at flákra millum teldurnar á Gramar. Talan er um ein firvald, helst ein snjófiðrildi (Pieris rapae). Sambært bókini Firvaldar hjá Jens-Kjeld Jensen og Hans Eli Sivertsen livir ormveran hjá […]Halt á at lesa …
Enn eitt lagasavn eftir Marianne Clausen er komið. Almenn framløga í Norðurlandahúsinum fríggjadagin 24. august 2012, kl. 19.30. Í bókini eru øll tey føroysku skjaldur, sum til hevur borið at fingið fatur á. Nógv av hesum eru síðan 1902 sungin inn á fonograf og bond, og burtur úr hesum tilfari hevur Marianne valt 331 løg, […]Halt á at lesa …
Sera stórur áhugi var fyri hátíðarhaldinum í Áartúni, tá standmyndin av áarstovubrøðrunum Hans Andriasi og Janusi varð avdúkað, og sannur veitslurómur var, hóast rættiliga tíðliga á degi (hátíðarhaldið byrjaði kl. 11). Tað var ikki sørt at folk vóru í ólavsøkuhýri, hóast enn eru 10 dagar til ólavsøkan alment verður sett, og nevndi Heðin Mortensen, borgarstjóri, […]Halt á at lesa …
Tað fyrsta tú renir teg í tá tú kemur út á Heystframsýningina er ein gipsmynd av Palla Gregoriussen, ið stendur fremst í eini røð av andlitsmyndum eftir Hans Paula Olsen. Av teimum fýra høvdunum, sum eru á framsýningini, er henda av Palla tann einasta, sum er av einum persóni, ið hvørki hevur verk við sjálvur […]Halt á at lesa …
Kari Roarsdóttir hevur gjørt bókling við nøkrum av sínum málningum og vatnlitsmyndum. Í einum stuttu teksti greiðir Kari frá sínari bakgrund sum teknari og listakvinna. Myndirnar í bókini fevna um árini 1985-2010. Kari hevur havt nakrar framsýningar í Føroyum og í Noregi, og hon hevur undirvíst í myndlist á kvøldskúlanum í Havn. Bókin fæst við […]Halt á at lesa …
Listasavn Føroya hevur í hesum døgum framsýning við danska listamanninum Michael Kvium. Hesin listamaður er kanska eina mest kendur fyri at mála misháttar skapningar. Í bókini “Gagnligt lív” (á donskum “Organiseret liv“) lýsir William Smith sera væl Michael Kvium, og hevur eisini eina frálíka tulking av myndevnunum. Vit geva Williami orðið: Eitt kór av misháttum […]Halt á at lesa …
Tað kemur meira enn so fyri, at okkara kundar sita og bíða eftir at vit verða liðug við at fínpussa ella kannað eitthvørt, og hava vit higartil í teimum førum givið teimum ein kaffimunn, onkra frukt, eina áhugaverda bók at lesa í, ella boðið teimum at njóta eina løtu úti í havanum, um veðrið er […]Halt á at lesa …
Í kosttilmælinum frá Heilsufrøðiligu Starvsstovu er ein partur har tey hava gjørt nakrar metingar út frá kostkanningum og grindadrápi. Tey hava brúkt tøl frá hagstovuni, men hava ikki fingið tølini fyri 2010 við, hóast tey vóru tøk í februar 2011, ella 3-4 mánaðir áðrenn tilmælið um at eta grind varð almannakunngjørt. Niðanfyri eru teir somu […]Halt á at lesa …
Tvær margháttligar útgávur eru komnar seinasta mánaðin, báðar fíggjaðar av landsins skattaborgarum. Fyrst kom ein donsk listabók, ið skamfer føroyska listaheimin. Bókin er ílatin listfakligan ham, men viðgerðin av samtíðar listafólkum er so tendensiøs, at fakligu grundvirðini eru fokin. Júst tað sama kann sigast um hina margháttligu almennu útgávuna, ið er kosttilmæli um at eta […]Halt á at lesa …


text:
Fyrr í ár gav Elinborg út EP'ina "Landið Sum Ongin Sær", ið rúmar fýra løgum. Eftir ætlan skuldu útgávukonsert vera í Tøting fyrr í ár, men av tí at Elinborg hevur fingið snikkað saman ein nýggjan bólk, varð konsertin nakað seinkað. Manning hennara er Per I. Højgaard Petersen, Allan Tausen og Hans Marius Ziska. Høgni Lisberg, Allan Tausen og Hans Marius Ziska hava framleitt útgávuna í felag. Tekstirnir eru á føroyskum, og Elinborg er sjálv høvundur.
Við sær hevur hon gøtumannin Lyon. Lyon er búðsitandi í Onglandi, og er komin heim á klettarnar í summar, har hann millum annað hevur spælt konsert á ársins G! Festivali.
Atgongumerki kunna keypast í forsølu á heimasíðuni her, ella við dyrnar frá kl. 19.30. Kostnaðurin er 150 kr., tó bert 100 kr. fyri limir í Tónleikasamtakinum Grót.


text:
Enn er trygdin á sjónum ikki nóg góð
Í farnu viku skipaðu Annbjørg á Høvdanum og manningarfeløgini fyri ráðstevnuni Trygd á sjónum. Hetta var í sambandi við Sjómannadagarnar í Klaksvík.
Her var nógv ymiskt tilfar lagt fram um støðuna í Føroyum og í grannalondum okkara, bæði um søguligu gongdina og støðuna í dag.
Annbjørg á Høvdanum staðfesti í framløguni av kanning, sum hon hevur gjørt, at talið av óhappum og vanlukkum er minkað munandi, men at tað er nógv eftir, sum kann gerast betri. Her er talan um átøk av ymsum slag, bæði í mun til lóggávu, endurnýggjan av fiskiflotanum og um hugburð, kunning og upplæring. Hon endaði framløguna við at vísa ein stuttan kunningarfilm og legði fram tríggjar faldarar, sum eru gjørdir til ymsar skipabólkar. Eisini vísti hon ein stuttan kunningarfilm, sum sæst her
Niðanfyri er tilfarið, sum varð lagt fram á ráðstevnuni.
Annbjørg á Høvdanum vegna manningarfeløgini les her
Ragnar Ludvig leiðari á Sjónámi les her
Jørgen Møller Christiansen, seniorgranskari, Center for Maritim Sundhed og Samfund, Syddansk Universitet, Danmark les her
Ingunn M. Holmen, seniorgranskari, SINTEF Fiskeri og havbruk, Norra les her
Hilmar Snorrason, skipari og skúlastjóri á Maritime Safety and Survival Training Centre ICE-SAR, Ísland les her
Umframt hetta greiddi Grímur Hammer fyrrverandi sjómaður frá, hvussu hann vegna arbeiðsskaða er vorðin avlamin. Hann hugleiddi um hugburð til trygd og um hvussu tað ítøkiliga hevði kunnað verið betra um arbeiðsumstøður umborð.
Høgni Hoydal landsstýrismaður í fiskivinnumálum segði frá tankum og ætlanum hjá Landsstýrinum á økinum. M.a. er ætlanin at kalla umboð fyri avvarðandi partar saman í september at tosa um, hvørji átøk mugu og kunnu gerast fyri at betra um trygdina á sjónum.
Nógv fólk var á ráðstevnuni, sum var í hølunum hjá Sjónámi.
Tilfarið, sum Annbjørg á Høvdanum legði fram, er úrslit av verkætlan, sum lutvíst er fíggjað av høvuðsøki 1 hjá Sjúkrakassagrunninum. Les meira her


text:
So kom hiti í luftina og fyrsti morgunmatur er etin á terassuni í Tórsbyrgi. Men kalt er í skugganum og enn liggur kavin langt oman í fjøllini norðanfyri. Spurningurin er, hvat mann skal fáa sær uppá morgunbreyðið úr Mylnuni. Vøkru rósurnar eru frá Hanusi.
Jens Petur hevur gjørt sær eitt avbera vakurt drívhús, ið er sum skræddarseymað til umhvørvið. Men tað er ikki eitt liðugt keypt modell, sum er klárt at seta upp. Nei, hetta eru gluggarnir úr læknahúsunum hjá doktor Magnussen við Hvítanesvegin, omanfyri tuberklasanatoriið, sum lat upp í 1908. Tað vóru kommunulæknarnir í Havn, sum høvdu umsjón við sjúklingunum, fyrst doktor Lynge og frá 1936 Vilhelm Magnussen, sum varð borin í heim í Saksun í 1904. Heimasíðan hjá Apotekinum sigur, at tólv ára gamal varð hann sendur til Havnar á realskúla, síðan til Sorø á studentaskúla og læknaprógv fekk hann í 1929. Í 1961 flutti tuberkladeildin í smærri hølir í barakkini við Landssjúkrahúsið og bygningarnir í Hoydølum gjørdust ein partur av Føroya Studentaskúla. Sjálvur búði eg á dreingjakostdeildini í 1975 og fram.


text:
Tíðindasavn
Ársaðalfundurin er útsettur til 13. juni 2015
Ársaðalfundur felagsins, sum var lýstur at verða leygardagin tann 18. apríl 2015, er útsettur til 13. juni kl. 16 í Listasavninum. Skrá sambært viðtøkum felagsins.Nevndin ...
Ársaðalfundur 18.04 2015
Ársaðalfundur felagsins verður leygardagin tann 18. apríl kl. 16 í Listasavninum. Skrá sambært viðtøkum felagsins. Nevndin ...
Listafelags túrur: Við Astri Luihn á skúlanum á Argjahamri
Góðu limirSunnudagin tann 1. februar kl. 14.30 skipar Listafelagið fyri vitjan á Skúlanum á Argjahamri, har vit hyggja eftir listaprýðingini av skúlanum.Astri Luihn, listakvinna, greiður ...
limatiltøk í heysthálvuni 2014
Listafelagið ger limatúr sunnudagin tann 21. September 2014 til Klaksvíkar. Farið verður frá Listasavninum kl. 14.00 við bussi.Helgi Fossadal er ferðaleiðari. Skrá: Listaverkini hjá Edwardi ...
Listatúrur til MADRID, Spania 24. feb. 2015
Listafelag Føroya ger limatúr til Madrid í døgunumTýsdagin 24. Februar – mánadagin 2. Mars 2015 24.2.2015: Týsdagin – farið verður úr Føroyum kl.14.4525.2.2015: Mikudagin - ...
ATGONGUMERKIÐ NR: 1795 VANN !!!
Atgongumerkið til Ólavsøkuframsýningina nr. 1795 vann !! lutakastið um eitt listaverk. ...
Ólavsøkuframsýningin 2014
Hesa tíðina er tað ikki bara náttúran, ið spennir seg út í stórfingnari skapan, eisini listafólkini eru farin til verka, nú allar góðar listarligar kreftir ...
Ársaðalfundur 28.juni 2014
...
Ársaðalfundur 28. juni 2014
LISTAFELAG FØROYAÁrsaðalfundur felagsins verður leygardagin tann 28. juni kl. 17 í Listasavninum. Skrá sambært viðtøkum felagsins, sí www.listafelag.foNevndin ...
Fyrilestur í Listaskálanum mikukvøldið kl. 19.30
Nils Ohrt fortelur um 'Hirðarnir tilbiðja' hjá Hugo van der GoesHugnalig samvera og góður matur er tað besta við jólunum hjá flestøllum í dag.Eitt sindur ...
Útferð til Klaksvíkar
Leygardagin 16. november skipar Listafelagið fyri útferð til Klaksvíkar. Vitja verður í Christianskirkjuna. Edward Fuglø, listamaður greiður frá listarverkunum í kirkjukjallaranum. Tað er 10 ...
òlavsøkuframsýningin 2013
òlavsøkuframsýningin 2013 er um at vera liðug og allir luttakarar verða bidnir um at koma eftir verkunummánadagin 26.aug. frá klokkan 12-16 ...
Johannes Itten og Árni Nicolajsen í Smiðjuni í Lítluvík
Tá eg var lærari á Kirkju, tók eg nógvar fotomyndir eisini av postbátinum og ferðafólki á keiini. Eg ætlaði at planleggja ein linoskurð í photoshop, ...
Nevndin skipa seg
Ársaðalfundur 29.mai 2013Àrsaðalfundur hevur verið í felaganum, og nevndin hevur skipa seg:Hilmari Høgenni sum formanni,Pál Weihe sum næstformanni,Julionnu Klett sum kassameistara,Anniku Marr Poulsen sum skrivara ...
Útferð !!!!
Sunnudagin 26. mai, ger Listafelagið útferð til Klaksvíkar. Vit vitja Christianskirkjuna, har Tom Egelund, konservator frá Nordiske Konservering, greiðir frá arbeiðinum at restaurera altartalvuna hjá ...


text:
9.1.2017 |
Næmingar við sera góðari framløgu
Hósdagin 5. januar høvdu Jórunn Døgg, Milia og Tóra M úr 8.flokki framløgu.
Framløgan var í samband við verkætlana hjá 8.flokki. Dagin fyri høvdu tær havt framløgu fyri lærarum. Framløgan var so mikið góð og áhugaverd, at avgjørt var at hava hana aftur dagin eftir, so at onnur kundu uppliva hana. Til framløguna kom borgarstjórin, umboð fyri kommununa, sernámsfrøðiliga ráðgevingin, barnaverndin og løgreglan. Evnið í uppgávuni og framløguni var "Ungdómslív". Tær komu inná, hvussu korini hjá teimum ungu kunnu gerast betri. Millum annað høvdu tær útgreina, hvussu ungdómshúsi kann gerast meira áhugavert fyri tey ungu í kommununi. Eisini høvdu tær arbeitt við, hvussu ein kann skapa meir samband/tiltøk millum ung í oynni.
Umskifti og frítímar
Her kanst tú fylgja við, um flokkarnir hava vikar. Yvirlitið er eina viku fram.............. ............


text:
Í ellivu ár hava grannarnir í Tórsbyrgi, Jón og Augusta, skipa fyri gongutúri skírisdag. Um hálvthundrað fólk plaga at møtast at ganga ein túr í Suðurstreymi, og út á seinrapartin bjóða tey bæði súpan og felagssang heima í Tórsbyrgi 28. Í ár vóru vit 45 gongufólk, sum møttust skírisdag klokkan tíggju undir Skeiðsskarði við Oyggjarvegin. Frammanfyri er Mannfalsdagur, Ritufelshálsur og Ritufelli innan vit koma niður í dalin við Kaldbaksvøtnunum, Stóravatni og Brúnavatni. Tað er stilli og turt, men nakað køli, tó ikki frost. Nýggjastu tilflytarar í Tórsbyrgi eru Benjamin og Eyðun.
Kári Árting, sum hevur Rit & Rák í SMS, er fyrstu ferð við á gongutúrinum. Vit fingu eitt gott prát, ikki bara um bøkur og bókasølu, men eisini um at standa á skí í 3000 metra hædd og strúka av stað við 100 km ferð oman eftir ørandi eysturríkskum líðum. Til høgru er Andrass Mortensen, sum nú er leiðari á Søvnum Landsins.
Undir Ritufelshálsi er fossurin frystur og Hans Mikkelsen og Høgni Mohr loysa nakrar trivaligar glerpípur frá klettinum. Hóast kalt, eru børnini, bæði dreingir og gentur, fegin og bara glerpípurnar langan veg.
Í baksýni á myndini omanfyri hómast Dyllan yvir Kollafirði. Uppi á sløttum sæst hvussu frosturin hevur lagt steinar og smágrús fram eftir lendinum, sum var tað Guds stóri skervknúsari og sandstroyari. Longur upp greiðir Lis Mortensen frá um lendið og ymsu steinsløgini, sum skapa serlig mynstur. Øll lurta við áhuga, Torgun Kragesteen, Herluf Lutzen - og hundurin.
So eru stundir til fyrsta matarsteðg. Tað er grátt og samandrigið, men turt. Øll hava matpakka við, matarlysturin er góður burturi í haga og nógv er at práta um.
So ganga vit víðari, styrkt og vónrík, serliga í vónini um at finna ein kneysa ella eina lagd til eina felagsmynd, har øll eru við.
Ljósið er skiftandi og er sum ein symfoni í sjálvum sær. Ein gandaferð í óbygdum, har tað kenda bráddliga sprettir og spríkir úr mjørkanum. Á ljóðsporinum skírisdag: Onnur symfoni hjá Gustav Mahler.
So eru stundir at taka felagsmyndina, skírisdag 2012. Sjúrður Skaale og sonurin eru við í gongubólkinum hjá Felagnum Tórshavn. Tey eru 39 fólk, sum ganga sama túr sum vit. Vit eru 45 í okkara bólki og heita á Sjúrð at verða myndamann eina løtu. Tað er gamaní.
Eftir felagsmyndina ganga vit um hálsin og niður í dalin, har Tíggjará rennir seg í bugum aftur og fram oman móti bygdini og stoytir seg fossandi omanav við Kaldbaksvegin. Í djúpa og víða dalinum undir okkum eru nógv vøtn, Kaldbaksvøtnini, nevndi onkur tey undir einum. Turið Joensen gongur undan við reyðum ryggsekki og gulari húgvu.
Við ánna, niðri í dalinum, kynda vit bál úr træsprekum, sum vit hava við. Dreingirnir telgja og teir, ið hava borið glerpípur um allan dalin, eru vátir og kaldir. Tá er gott at hita seg við eldin.
Matpakkarnir eru ymsir, bæði í innihaldi og vavi. Her er tað Torgun, sum á áarbakkanum hevur borðreitt við grind, sum er turkað í Mortanstovubrekku, og spiki, sum er turrsaltað á Argjaboða.
Størru dreingirnar fegnast við bálið, nú Elefanturin er komin afturíaftur. Herluf og Jón siga skál og tosið gongur lystiliga um Veru Kattrup og tíðina við FF, Dortmundara, Giraffi og Elefanti. Allir stórir dreingir omanfyri fimmti mintust telefonnummarið hjá Veru, har Nancy úr Svanga, plagdi at svara og taka móti ordrum. Umframt gamlar kenningar, varð eisini høvi at smakka nýtt bryggj, so sum Okkara Trónd, meðan Petur skeinkir ein Gammel Dansk í baksýni.
Gongubólkurin hjá Kunningarstovuni í Havn kemur framvið og ferðaleiðarin, Kjartan Kristiansen við fjallstavi, fær sær eitt prát um gøtur og varðar.
So daga Sandvíkarhjalli og Nólsoyggin undan. Vit ganga eftir vegnum oman móti bygdin, har vælhildnir varðar síggjast allan vegin.
Niðri í bygdini steðga vit við ein stein, sum onkur vil vera við er íbygdur. Børnini skulu beint uppá steinin.
Á Norðradalsskari
hann vildi ligið
forðaði bureaukratiið
- hvíl í friði -
Visti ikki, at tað bar til at ríma uppá bureaukratiið. Men her sæst tað so, meitlað í stein.


text:
Ring húð og pirrur (akne)
Felagsheiti fyri ringa húð og pirrur er í hesum føri akne. Her er talan um fleiri serlig húðareyðkenni, ið stava frá bruna í og rundan um fitikertlar, og tað elvir til pirrur og ringa húð.
Títtleiki
Ring húð (akne vulgaris) eru ein sera vanlig húðilska. Í roynd og veru fáa 80 % av øllum ungum hana. Tey flestu fáa bara nakrar fáar pirrur, og tá er ikki tørvur á viðgerð, men onnur hava stóran trupulleika av ilskuni og kunnu tí fáa stórt gagn av viðgerð við heilivági.
Ilskan byrjar vanliga um kynbúningaraldur og er vanligast hjá 14-18 ára gomlum, men síðan svinnur hon so líðandi. Í flestu førum hvørvur ilskan innan 25 ára aldur. Tó sæst hon hjá 1% av monnum og 5% av kvinnum á 40 ára aldri.
Orsøk
Á kynbúningaraldri økist nøgdin av kynshormonum í blóðinum, m.a. kallkynshormonið testosteron. Hetta hormonið broytist av kveikum (enzymum) í fitikertlunum til eitt virknari hormon, sum síðan elvir til størri fitikertlar og økta fitinøgd. Úrslitið er, at gongdin úr fitikertlunum tippist av deyðum húðkyknum (keratin). Tað er atvoldin til pirrurnar.
Pirrurnar kunnu vera opnar við svørtum keratintøppi ella afturlatnar og hvítar á at líta. Bakteriugróðurin í fitini broytist, og aknebakterian (proprionbacterium acnes) nørist.
Vanliga kemur bruni í pirrurnar og rundan um tær, og húðin kennist tjúkkari enn vanligt. Bløðrur við bruna og kanska eisini størri bløðrur (cystur) koma fram.
Ring húð kann koma av:
- Ættarbregði
- Hormonólagi, t.d. sjúku í eggjastokkum, hjánýrum ella av strongd
- Ávirkan útvortis, t.d. av feitum kremum/hárvoksi, sveitta og/ella av slavnari luft.
- Ymiskum heilivági, t.d. steroidum (nýrakolsbørkshormon og anabolskum steroidum), lithiumkarbonati og antiepileptika.
Sjúkueyðkenni
Vanliga fáa fólk ringa húð í andlitið, á ryggin og á bringuna. Orsøkin er, at vit hava størri og fleiri fitikertlar her enn aðrastaðni á kroppinum.
Vanligastu sløgini av ringari húð eru:
- Útvortis ikki-brunakendar pirrur. Her síggjast myrkar, opnar og ljósar, lokaðar pirrur. Bruni kemur skjótari í tær lokaðu pirrurnar.
- Útvortis brunakendar pirrur. Hetta eru opnar pirrur; eisini síggjast reyðir blettir og smáar brunabløðrur.
- Djúpar pirrur. Her síggjast umframt tey omanfyri nevndu eyðkennini, eisini brunafongdar, stórar, tjúkkar, knyklakendar bløðrur. Í bløðrunum er vágur. Bløðrurnar kunnu lekjast sjálvar og geva arr.
- Ringar, djúpar pirrur. Her er talan um stórar, samanhangandi bløðrur og stórar knyklakendar pirrur. Hetta er oftast orsøkin til arrvevnað – serliga hjá mannfólki.
Hvat kann eg sjálv/ur gera?
Eru tygum ikki so ring/ur, kann bøtast um støðuna:
- Kom inn á apotekið og fá vegleiðing um vøru til tína húð
- Nýtið ikki ov feitt krem á andlitið
- Nýtið ikki hárvoks
- Vaskið holdið hvønn dag við mildari sápu
Viðgerð
Pirrur kunnu skapa bæði menniskjuligar og sálarligar trupulleikar. Men pirrur kunnu viðgerast, og tú eigur at fara til lækna, serliga um tað er av tí ringara slagnum, fyri ikki at fáa arrvevnað.
Heilivágsviðgerðin byrjar vanliga at hjálpa eftir 4-8 vikum.
Viðgerðin kann býtast upp í:
- Húðkrem í handkeypssølu
- Heilivágur til útvortis viðgerð
- Tablettviðgerð
- Tað er ikki óvanligt at blanda viðgerðina.
Húðkrem í handkeypssølu
Apoteksstarvsfólk hava holla vitan um húðkrem fyri ringa húð, her er bara at koma inn á apotekið og fáa ráðgeving og ta røttu vøruna til tín. Eisini gera vit húðkanning, so vit kunnu finna fram til, hvar trupulleikin liggur. (Les um húðmáting her)
Heilivágur til útvortis viðgerð:
Heilivágur við benzoylperioxidi drepur bakteriur og upploysir pirrurnar. Benzoylperoxid kann mislita klæðini.
Heilivágur við adapalen og isotretinoin bæði upploysir og linkar brunan. Má ikki brúkast av barnakonum. Tey gera húðina eyka viðbrekna fyri sól.
Heilivágur við azalainsýru linkar brunan og upploysir pirrurnar.
Heilivágur við clindamycin virkar mest brunatálmandi. Viðmælt verður altíð at samskipa Clindamycin við onnur evni, so bakteriurnar ikki gerast mótstøðuførar.
Ein skal geva gætur, at hjá mongum gerst húðin turr og viðbrekin. Ein skal seta seg í samband við lækna, um hetta gevur ov nógvan ampa og í samráð við lækna finna eina loysn, sum eitt nú kann vera, at viðgerðirnar fækka.
Tablettviðgerð
Tetracyklin verður vanliga tikið í fleiri mánaðir, tó ikki til børn undir 12 ár ella til barnakonur.
Fyri at heilivágurin skal upptakast so væl sum gjørligt, eigur tú ikki at eta mjólkarúrdráttir 3 tímar fyri og eftir, at heilivágurin er tikin. Tað verður tó viðmælt at taka tað saman við einari lítlari máltíð. Heilivágurin ger húðina ljósviðkvæma, og tískil eigur ein at halda seg frá sól og solarium (Sí Sólin og heilivágur).
Erythromycin kann verða tikið, har tetracyklin ikki kann nýtast ella orsakað av hjáárini.
Hormonir – kvinnur, ið verða illa plágaðar av ringari húð og møguliga øðrum hormonellum trupulleikum kunnu viðgerast við samansettum p-bollum, sum darva fitinøgdina. Her verða nýttir p-bollar við gestageninum cyproteronacetat og onkuntíð drospirenon.
Isotretinoin verður brúkt til bløðrutar pirrur ella har onnur viðgerð ikki hevur verið nøktandi. Hetta er eitt A-vitaminlíkt evni, sum bæði tálmar fitinøgdini og grøðir fitikertlarnar. Viðgerðin varir í 4-6 mánaðir.
Má ikki brúkast av barnakonum, og hon, sum er í viðgerð, eigur at nýta góða fyribyrging í upp til 1 mánað eftir, at viðgerðin er liðug.
Eigur ikki at verða tikið saman við tetracyklini!
NB!! Serlækni í húðsjúkum skal standa fyri viðgerðini
Galdandi er fyri flestu viðgerðirnar, at bati sæst ikki fyrr enn eftir 4 vikum, og besta úrslitið sæst eftir umleið 4 mánaðum.
Mælt verður altíð til at brúka eina staðbundna (lokala) viðgerð, tað merkir heilivág, sum verður smurdur á útvortis saman við tablettviðgerðini.
Les meira á:


text:
Nógvir haruhagar mangla enn at verða skrásettir í Vágum
mentan09-01-2017 - 13:25 - Jóanis Nielsen
NÓGVIR HARUHAGAR MANGLA ENN AT VERÐA SKRÁSETTIR Í VÁGUM, tað sigur Eyðfinn Magnussen, sum fæst við hagtøl um haruna.
Tað gongur eitt sindur striltið við at fáa veiðutøluni skrásett á heimasíðuni "haran.fo". Serliga á Vágum manglar nógvir hagar.
Eg fari tí at ´spyrja, um harumenn kunna vera so vinarliga at skráseta túrarnar, so at vit eisini fáa eina hampuliga fullfíggjaða skráseting fyri Vágar.
í Sørvági eru higartil skrásett veiðutøl fyri 2 hagar, so enn mangla úrslitini fyri hesar 6 hagarnar:
- Suðurtriðingur - Sunnaripartur
- Suðurtriðingur - Ytripartur
- Teigarnir
- Úttriðingur Selvíkar - Eystaripartur
- Úttriðingur Selvíkar - Vestaripartur
- Úttriðingur - Heimaripartur
í Miðvági eru higartil bara skrásett veiðutøl fyri 3 hagan, so har mangla úrslitini fyri hesar 6 hagarnar:
- Eggin
- Heimanhús á Fjøllum
- Nípan
- Norðaraleiti
- Tjørndalsegg
- Uttanhús á Fjøllum
í Sandavági eru higartil bara skrásettir veiðutøl fyri 6 hagan. Úrslitini mangla fyri hesar 5 hagarnar:
- Dalhagi
- Eyðansstovuhagi
- Gimbragonga
- Oyrargjáarhagi
- Slættaneshagi.
í Gásadali eru skrásett veiðutøl fyri 2 hagan, so har mangla úrslitini fyri hesar 3 hagarnar:
- Garðshagi
- Rygvíkshagi
- Uttanfyri í víkum
í Bø eru allir hagarnir skrásettir.


text:
Landsstýrið og Felagið føroyskir sjúkrarøktarfrøðingar hava í dag gjørt semju um nýggjan 2 ára sáttmála. Semjan varð undirskrivað í Leigubúðini í Tinganesi í kvøld.
Tískil er verkfallið hjá sjúkrarøktarfrøðingunum avlýst.
– Fegin um, at vit við hesi semju fremja eitt stórt átak fyri at lyfta lønina hjá sjúkrarøktarfrøðingum. Sjúkrarøktarfrøðingar eru millum teir fakbólkar, ið hava verið afturúrsigldir í áravís, og er tíðin komin til, at vit skulu lyfta henda og ávísar aðrar fakbólkar komandi tíðina. Munandi hækking av lønarendastigi upp í 34.000 kr., eftirløn á førleikaviðbøtir, hækking av leiðslulønum, umframt ein heilt nýggj lønarskipan, eru øll partar av semjuni, ið fer at geva sjúkrarøktarfrøðingum eitt søguliga stórt lønarlyft”, sigur Kristina Háfoss, landsstýriskvinna í fíggjarmálum.
Eisini Óluva í Gong, forkvinna hjá sjúkrarøktarfrøðingunum fegnaðist um lønarlyftið. Við Kringvarpið segði hon í kvøld, at hetta lyftið fekk hennara limir at nærkast teimum bólkum, ið hava somu útbúgvingarlongd og ábyrgd.


text:
Leif Esper Andersen
1940-1979
Var danskur rithøvundur, myndlistafólk og lærari. Bøkur hansara er eyðkendar fyri skaldsøguskriving í sjeytiárunum. Nógvar lýsa samfelagstrupulleikar, m.a. innflytarar og hjúnaskilnaður. Áskoðanir rithøvundans koma týðiliga til sjóndar í skrivingini. Sjálvt um Leif Esper Andersen gjørdi greitt, at hann var sosialistur, so snúgva bøkur hansara seg meira um ábyrgd og eksistensiellar trupulleikar hjá tí einstaka enn um sosial viðurskifti.
Fyrsta bók hansara og eisini kendasta er Mannjagstran (Heksefeber), sum kom út á donskum í 1974. Hon hevur verið sera nógv brúkt í donskum skúlum.
Aðrar kendar bøkur eru m.a Fremmed (1975), Hakkedrenge (1976) og Træl og fri (1979).
Útgávur:
1990 Mannjagstran
Ummæli:
Zenia Johnson: Leif Esper Andersen: Heksefeber. fortællingen.dk
Umrøða
Torben Weinreich: Leif Esper Andersen. Når man selv tror man er socialist. Apostrof 1983
Heiðurslønir:
1974 Danmarks Lærerforenings jubilæumspris
1976 Kulturministeriets børnebogspris
1976 IBBY heiðurslegat


text:
Kjak hevur stungið seg upp um hondbóltsspælarar, sum ikki hava føroysk ættarbond, skulu kunna spæla á føroyskum landsliði, nú málverjin hjá Neistanum, Nicholas Satchwell, er úttikin til bruttohópin hjá A-landsliðnum.
Nicholas er breti, men hevur danskan ríkisborgararætt. Frammanundan eru Peter Krogh og Nicklas Selvig á landsliðnum, ið báðir eru danir.
Í Fríkasti hesaferð verður millum annað viðgjørt, hvat hondbóltsreglurnar siga, hvar markið gongur og hvat ein føroyingur er.
Gestur í Fríkasti er Hallur Danielsen frá Hondbóltssambandi Føroya.
Fríkast kann síggjast her


text:
Í KT-felagnum fegnast vit um, at Talgildu Føroyar nú veruliga er farið í gongd og at mann frá fyrsta degi ger júst tað rætta við at hava KT-vinnuna við. Í dag varð fyrsta fetið tikið til at seta í verk átøkini í heildarætlanini fyri talgilding av Føroyum. 30 fólk frá nærum øllum KT-veitarum í landinum‚ vóru møtt upp til verkstovur.
Skeiðið er er liður í pilot-verkætlanini‚ at seta í verk Heldina, ið er ein loysn at standardisera samskiftið millum KT-skipanir. Heldin er ein miðspjødd loysn, sum er júst tað, sum vinnan mælir til.
Skeiðið hevur fleiri endamál:
- At royna, um leisturin við Heldini veruliga er tann rætti
- At kanna eftir, hvussu estlendska tøknin kann tillagast føroysk viðurskifti
- At styrkja førleikarnar hjá føroyskum KT-fólki at menna og íverkseta loysnir, sum brúka Heldina.
Tað er Talgildu Føroyar sum stendur fyri verkstovuni.


text:
Orð: Lina Sandell
Lag: Oscar Ahnfelt
Týtt: Victor Danielsen
1. Bert ein dag – hvør troyst í neyð og váða –
bert ein dag, bert eina stund í senn!
Faðir mín, hann man jú øllum ráða –
hví skal eg, hans barn, tá óttast enn!
Hann, sum faðirsinn og hjarta hevur,
hvørja stund, hvønn dag, ja, við hvørt stig
mær mín part av sorg og gleði gevur,
ja, av hvíld og møði við.
2. Og eg skal, tá hann mær nær vil vera,
nýggja hjálp við nýggjum degi sjá,
hvørs dags sorg og stúran hann vil bera,
hann, sum eitur bæði Kraft og Ráð.
Meg at verja nú og allar ævir,
hesa umsorg ber hann jú á sær;
styrki tín skal verða sum tín dagur,
hetta lyfti gav hann mær.
3. Hjálp mær hjartans ófrið tí at stilla
bert við tínum lyftum, Faðir mín,
og ei trúarhvíluna at spilla,
sum mær gav títt orð og Andi tín!
Sært tú meg í ivans hørðu bondum,
kom til hjálpar tá og lær meg enn
taka stilt av tínum faðirhondum
eina stund, ein dag í senn!


text:
Nú byrjar fimleikurin aftur
Dan Klein --- 02.09.2017 - 07:07
Fimleikur fyri øll, sum hava ella hava havt krabbamein og teirra avvarðandi. Vit byrja aftur mánadagin 4. september kl. 19.00 í Sankta Frans Skúla.
Fimleikafelagið Ljósið í Havn, hevur saman við Krabbameinsfelagnum, eitt fimleikalið, ið nevnist Firvaldar. Fimleikurin er fyri øll, sum hava, hava havt ella eru í viðgerð fyri krabbamein, og teirra avvarðandi.
Dentur verður lagdur á venjingar, sum geva styrki og konditión. Fimleikurin er fyri øll, sum hava ella hava havt krabbamein og teirra avvarðandi.
Krabbamein rakar ikki bert tann sjúka, men alla familjuna. Tí verður holdið skipa soleiðis, at øll familjan kann vera saman um at venja. Hetta verður ein løta, har til ber at hava tað stuttligt, mennandi og samstundis koma í betri venjing.
Tiltakið er ókeypis
Rørsla og styrkivenjing hevur stóran týdning, bæði likamliga og sálarliga. Ítróttur og rørsla betra um útlitini fyri at gerast frísk/ur, samstundis, sum tað gevur styrki at standa ímóti hørðu viðgerðini.
Venjari er Anna Maria Joensen. Anna Maria er útbúgvin fysioterapeutur og starvast dagliga á Landssjúkrahúsinum. Vant verður mánakvøld kl. 19.00 til 20.00 í fimleikarhøllini Sankta Frans skúla. Har hava vit sera góðar umstøður.
Ynskir tú at hoyra nærri um fimleikin ella hevur tú spurningar til tilboðini hjá Krabbameinsfelagnum kanst tú seta teg í samband við okkum við at ringja 317959 ella umvegis teldupost kmf@krabbamein.fo


text:
Virksemi
Høvuðsvirksemið hjá Evangelisku Røddini (EvR) er regluligar útvarpssendingar á R7-sendistøðini, sum hoyrist um allar Føroyar.
Sent verður á R7:
EvR fæst eisini við at geva út fløgur við góðum andaligum sangi og tónleiki. í dag verða sett stór krøv til dygdina, bæði tónlistarliga og tekniskt; hesi krøv royna vit at nøkta.
EvR netvarpar eisini ymisk tiltøk beinleiðis, so sum evangeliskar stevnur, fundir og annað ið hevur almennan áhuga.
Sjálvboðin taka sær av øllum virksemi í Evangelisku Røddini, og alt verður gjørt við orðum Paulusar í Áp.20.27 í huga: "at kunngera alt ráð Guds".


text:
Orð og lag: Martin Joensen
Her í hesum sperda heimi eri eg á ferð.
Við tungu mitt í munninum eg stýri millum sker,
– tevji meg fram til hvat ið er skeivt og hvat er rætt,
mali millum meiningar úr ætt í ætt í ætt.
Av og á so tekki eg teg gjøgnum tokuna,
men tá eg nærkist hvørvur tú ígjøgnum lokuna.
Onkuntíð so hoyri eg teg gjøgnum hvirlurnar,
men tá ið eg skal svara ert tú ikki longur har.
Stundum skyggir ljósið, so eg blendist burt av leið
og endi millum lomb og søljur, hagafugl og seið.
Tey teska mær so hvør eg eri, hvar eg komi frá,
– eg andi djúpt, og so er luftin aftur næstan blá.


text:
Krossmerki
Norðurlendsk krossfløgg, norðurlendska krossmerkið, skandinaviski krossurin er flaggsnið, sum vanliga verður samborðið við fløgg norðurlanda, haðani upprunin eisini stavar. Norðurlond flest hava flagg av slíkum sniði, tó undantikin eru Grønland og Sámaland. Krossurin umboðar kristindóm, og er hann avmyndaður á grikskan hátt. Fyrsta flagg við hesum sniði er hitt danska, Danabrók; síðani, Svitjóð, Noreg, Finnland, Ísland, og síðani Føroyar og Áland. Noregs flagg var hitt fyrsta trílitta norðurlendska krossmerkið. Hóast øll nevndu fløggini bera sama upprunasnið, hava tey øll serstaka søgu og serstakt myndamál.
Nøkur av fløggunum í hesum lista hava ikki vunnið almenna viðurkenning. Leggið eisini til merkis, at lutføll, snið og støddir vísa frábrigdi, eisini hóast flaggið er hitt sama bert til annað endamál.
Innihaldsyvirlit
- 1 Forboð
- 2 Tjóðarfløgg norðurlanda
- 3 Onnur norðurlendsk fløgg krossmerkinum
- 4 Norðurlendsk krossmerkið hjá Týsklandi
- 5 Fløgg frá øðrum londum, sum vísa Norðurlendska krossin ella líknandi snið
- 6 Norðurlendsk fløgg uttan norðurlendska krossin
- 7 Keldur
- 8 Slóðir úteftir
Forboð[rætta | rætta wikitekst]
Fløgg við kristnum súmbolum, s.s. krossinum, kunna enda við at vera forbjóða. Avleiðingin av, at Evropeiski Mannarættardómstólurin í 2009 forbjóðaði kristnum súmbolum í skúlastovum, kann vera, at norðurlendsku fløggini enda fyri Mannarættardómstólinum.
Hetta halda 37 ymiskir professarar í løgfrøði, sum hava skrivað álit til kærurættin í Haag. Teir halda, at forboðið móti kristnu súmbolunum kann raka norðurlendsku tjóðarfløggini. Tí ein avleiðing av dóminum um at forbjóða religiøsum súmbolum í skúlastovum má vera, at øll religiøs súmbol í almenna rúminum skulu útruddast.
Hetta kann raka 17 ymisk evropeisk fløgg, harundir tey norðurlendsku krossfløggini.
Tjóðarfløgg norðurlanda[rætta | rætta wikitekst]
Tjóðarfløgg norðurlanda (sjálvstýrandi øki við krossmerki)[rætta | rætta wikitekst]
Flagg Álands
Onnur norðurlendsk fløgg krossmerkinum[rætta | rætta wikitekst]
Nøkur av fløggunum eru søgulig ella hava ikki vunnið almenna viðurkenning, sostatt er talan um avmarkaða nýtslu.
Flaggið hjá Nordisk Flagselskab ella Flaggfelag Norðurlanda [1]
Danmark[rætta | rætta wikitekst]
Statsflagg Danmarkar Sjóvarflagg Danmarkar. Být merkið í myrkareyða litin: kraprød. Sorgarflagg úr 18. øld Óalmenna flagg Bornholms (vanliga nýtt) Uppskotsflagg fyri Jútland, sniðgevi hevur listamaðurin Per Kramer [1] (verulig nýtsla ei skrásett) Flagguppskot til Grønland, sniðgivið í 1984 hevur Sven Tito Achen. Vrakaðtil fyrimuns fyri flagg uttan eyðkenda krossmerkið norðurlanda.
Finnland[rætta | rætta wikitekst]
Ísland[rætta | rætta wikitekst]
Statsflagg Íslands Flaggið hjá forseta Íslands Fyrrverandi óalmenna flaggið hjá Íslandi (um 1900) Eitt av uppskotunum til alment flagg hjá Íslandi, teknað í 1914 av Magnús Þórðarson
Noreg[rætta | rætta wikitekst]
Svøríki[rætta | rætta wikitekst]
Flaggið hjá Gotlandi
Óalment flagg hjá Eysturgötland Óalment flagg hjá Vestursvøríki[2]
Norðurlendsk krossmerkið hjá Týsklandi[rætta | rætta wikitekst]
Norðurlendsk fløgg í Týsklandi vóru søguliga nýtt fyri at vísa til norðurlendskan uppruna. Norðurlendsku fløggsniðini hjá Týsklandi vóru lík teimum hjá Danmark, Svøríki, og Noregi. Tjóðarfløgg vóru í uppskoti til Týsklands tjóðarflagg bæði í 1919 og 1948, eftir fyrra og seinna heimsbardaga. Í dag er norðurlendski krossurin á summum býar og økisfløggum.
Fyrrverandi kríggsflagg hjá Nazi Týsklandi (1935-1945), sum nú er bannað í Týsklandi Flaggið hjá fyrrverandi Saar protektorat (Saarland), Týskland, (1947–56)
Fløgg frá øðrum londum, sum vísa Norðurlendska krossin ella líknandi snið[rætta | rætta wikitekst]
Óalmenna flaggið hjá Yorkshire Flaggið hjá Hetlandi Flaggið hjá Orkney Óalmenna flaggið hjá Barra, Ytru Hebridurnar (Barra er syðsta oyggin, har fólk búgva) Flaggið hjá Baltiska Hertúgadøminum, sum vardi í heilt stutta tíð Flaggið hjá Bayamón, Puerto Riko Uppskot til nýtt flagg hjá Estlandi Uppskot til nýtt flagg hjá Litavai Unofficial Flaggið hjá Ingria, Russland Flaggið hjá Little Rock, Arkansas, USA Óalmenna flaggið hjá Normandínum, Frakland Flaggið hjá Stavropol Krai, Russland Sjóvarflaggið hjá Tonga Fyrrverandi flagg hjá Eystur-Karelia, Russland


text:
Søldarfjarðarvegur 15, Søldarfjørður
Húsini eru frá 1932 og eru umvæld í 2017/18. Terassa er í havanum. Húsini eru í tveimum hæddum. Í stovuhædd er gongd, køkur/spísistova, dagligstova og wc við brúsu. Á loftinum er gongd, trý kømur og wc við baðikar. 100 m eru til buss og 200 m til eitt stórt spælipláss.
Tal av vitjandi:
Í mestalagi 5
Eitt dubultkamar, eitt einkultkamar og eitt kamar við tveimum einkultsengrum.
5 dýnur og 5 koddar
Køkurin er útgjørdur við fylgjandi:
Komfýrur, bakaraovnur, køliskáp v/frystiboks, kaffimaskinu, ketil, breyðristara, el-pískara, radio, grýtum/pannum, borðbúnaði, viskistykkir.
Baðrúmini eru útgjørd við fylgjandi:
Wc, vask, baðikarið, brúsu og hárturkara
Stovan er útgjørd við fylgjandi:
Spísiborð og seks stólum, sofu, lenistólum og radio
Uttandura:
Terassa og havaborð við stólum
Annað:
Internet, dustsúgvari, strúkijarn og strúkibretti.
Prísur:
960 kr. fyri tvey fólk
180 kr. fyri hvørja uppreiðing afturat
500 kr. fyri reingerð (kravd)
100 kr. fyri seingjarklæði
Send fyrispurning um húsini til visit@runavik.fo


text:
Í dag er Valentinsdagur
Santa Valentin var ein kristin prestur í Rómverjaríkinum, áðrenn tað varð kristnað. Claudius II, kaisari av Rom, ynskti at fáa so nógvar ungar mans í herin sum gjørligt, og tí setti hann í eina tíð forboð fyri giftarmáli. Hann metti, at um hermenninir høvdu konu og børn, var trupulari at fáa teir at gerast hermenn.
Sum tíðin gekk, og alsamt fleiri hermenn doyðu, setti ein kristin prestur sær fyri at tala Roma ímóti. Tó ikki alment, tí so hevði hann sjálvur verið avrættaður. Í staðin vígdi hann ung pør loyniliga. Harumframt hjálpti hann øðrum kristnum undan at verða atsøkt fyri sína trúgv. Hetta gekk í eina tíð, men so varð Valentin avdúkaður og fongslaður. Har fekk hann valið um at koma í tænastu fyri Rómverjaríkið, og tað innibar at gevast við at hjálpa kristnum og við at víga pør í heimildarloysi. Valentin noktaði, og revsingin var lívlát.
Søgnin sigur, at meðan Valentin bíðaði eftir at verða avrættaður, grøddi hann dóttrina hjá fangavørðinum, ið var blind. Hon fekk sjónina aftur, og harvið gjørdi Valentin upp við gomlu mytuna um, at kærleiki ger fólk blind. Seinasta heilsanin frá Valentin var eitt bræv til hesa somu dóttir fangavørðin, og hann undirskrivaði hana “Valentinus tuum” – tín Valentin. Enn í dag er siður at undirskriva valentinsheilsanir, eitt nú á enskum, við “Your Valentine”, og so navnið undir.
Valentin varð avrættaður 14. februar 269. Hann varð seinni gjørdur til halgimenni og hevur í hugmyndini hjá ungum pørum verið halgimennið fyri kærleika.
Siðurin at halda Valentinsdag er ikki gamal í Føroyum, og hevur framvegis ikki lætt við at fáa fastatøkur her. Tað eru serliga tey ungu, ið halda dagin. Vanligi hátturin at halda hann uppá, sum vit kenna hann úr útlondum, er at geva unnustuni ella unnustanum eina gávu, ofta sjokolátu, rósur ella aðra kærleiksímynd, skapað sum eitt hjarta. Eisini er vanligt at fara út at eta saman tveyeini.